Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta' kreditu u ċert ditti tal-investiment fil-qafas ta’ Mekkaniżmu Uniku ta' Riżoluzzjoni u Fond Uniku għar-Riżoluzzjoni tal-Banek u li jemenda r-Regolament (UE) Nru 1093/2010 tal-Parlament Ewropew u tal-Kunsill. /* COM/2013/0520 final - 2013/0253 (COD) */





MEMORANDUM TA' SPJEGAZZJONI 1. KUNTEST TAL-PROPOSTA Kif indikat fil-Komunikazzjoni tal-Kummissjoni lill-Parlament Ewropew u lill-Kunsill "Pjan Direzzjonali lejn Unjoni Bankarja"[1], fil-Komunikazzjoni tal-Kummissjoni "Pjan ta' Azzjoni għal Unjoni Ekonomika u Monetarja Profonda u Ġenwina: It-tnedija ta' Dibattitu Ewropew"[2] u r-Rapport tal-Erba' Presidenti "Lejn unjoni ekonomika u monetarja profonda u ġenwina"[3] fl-2012, qafas finanzjarju integrat jew "Unjoni Bankarja" huwa parti vitali tal-miżuri politiċi biex l-Ewropa terġa' lura fit-triq tal-irkupru u t-tkabbir ekonomiku. Progress rapidu lejn Unjoni Bankarja huwa indispensabbli biex tiġi żgurata stabbiltà u tkabbir finanzjarji fiż-Żona tal-Euro u fis-suq intern kollu. Huwa pass kruċjali biex jingħelbu l-frammentazzjoni u l-inċertezza finanzjarji attwali, biex jiġu ssimplifikati l-kundizzjonijiet ta' finanzjament għas-sovrani u l-banek vulnerabbli u tinkiser ir-rabta bejn it-tnejn li huma, u biex titnieda mill-ġdid l-attività bankarja bejn il-fruntieri fis-suq Intern għall-benefiċċju taż-Żona tal-Euro u tal-Istati Membri mhux fiż-Żona tal-Euro. Billi tibni fuq il-qafas regolatorju komuni għat-28 membru tas-suq intern (sett ta' regoli wieħed), il-Kummissjoni Ewropea ħadet approċċ inklużiv u pproponiet pjan direzzjonali għall-Unjoni Bankarja bi strumenti u passi differenti, potenzjalment miftuħa għall-Istati Membri kollha iżda fi kwalunkwe każ li jinkludi t-18 attwalment fiż-Żona tal-Euro. F'Marzu 2013, il-Kunsill Ewropew impenja ruħu li jlesti l-Unjoni Bankarja permezz tal-passi li ġejjin. L-ewwel, il-proċeduri leġiżlattivi li fadal biex jiġi stabbilit il-Mekkaniżmu Superviżorju Uniku (MSU) li jagħti setgħat lill-BĊE biex jissorvelja l-banek fiż-Żona tal-Euro[4] għandhom jiġu konklużi bħala prijorità. It-tieni, għandu jintlaħaq ftehim fix-xhur tas-sajf dwar kif il-Mekkaniżmu Ewropew ta' Stabbiltà (MES) jista', wara l-istabbiliment tal-MSU u analiżi tal-karti tal-bilanċ tal-bank inkluża d-definizzjoni ta' "assi legati", jirrikapitalizza l-banek direttament. B'mod simili fis-sajf tal-2013, għandu jintlaħaq ftehim dwar il-proposti tal-Kummissjoni għal Direttiva tal-Parlament Ewropew u tal-Kunsill ta' [ ] li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment (aktar 'il quddiem "id-Direttiva [ ] tal-Parlament Ewropew u tal-Kunsill"[5]). Fl-aħħar, il-proposta tal-Kummissjoni għal Mekkaniżmu Uniku ta' Riżoluzzjoni (MUR) flimkien ma' mekkaniżmu għal pjan ta' emerġenza xieraq u effettiv għandhom jiġu eżaminati bħala prijorità bl-intenzjoni li jiġu adottati matul iċ-ċiklu parlamentari attwali. Kif stabbilit, l-Unjoni Bankarja se tkopri l-Istati Membri taż-Żona tal-Euro kollha u dawk l-Istati Membri mhux fiż-Żona tal-Euro li jixtiequ jingħaqdu. L-istess ġabra unika tar-regoli għall-UE kollha ta' rekwiżiti prudenzjali[6] u r-regoli dwar ir-riżoluzzjoni tal-banek se japplikaw fl-Unjoni Bankarja u fl-Istati Membri l-oħra kollha. L-integrità tas-suq intern għalhekk se tiġi preservata. L-istabbiltà finanzjarja msaħħa ġġenerata mill-Unjoni Bankarja se tagħti spinta lill-fiduċja u l-prospetti għat-tkabbir fis-suq intern kollu. L-applikazzjoni ċentrali u uniformi tar-regoli prudenzjali u ta' riżoluzzjoni fl-Istati Membri li qed jieħdu sehem fl-Unjoni Bankarja se jibbenefikaw minnha l-Istati Membri kollha. Billi tegħleb il-frammentazzjoni finanzjarja li bħalissa qed tostakola l-attività ekonomika, din se tgħin biex tiġi żgurata kompetizzjoni ġusta u tneħħi l-ostakoli għall-eżerċizzju ħieles tal-libertajiet fundamentali mhux biss fl-Istati Membri parteċipanti iżda fis-suq intern kollu kemm hu. 1.1. Mekkaniżmu Uniku ta' Riżoluzzjoni u arranġamenti finanzjarji bħala elementi ewlenin tal-Unjoni Bankarja Il-ftehim rapidu dwar Mekkaniżmu Superviżorju Uniku f'April 2012, seba' xhur biss wara l-proposta tal-Kummissjoni ta' Settembru 2012 bena l-bażi għal Unjoni Bankarja, bħala parti integrali tal-Unjoni Ekonomika u Monetarja. Is-superviżjoni msaħħa fl-MSU se ġġib lura l-fiduċja fis-saħħa tal-banek. Il-BĊE se jieħu r-responsabbiltà aħħarija għas-superviżjoni tal-banek kollha fiż-Żona tal-Euro fl-2014. Fil-prattika, il-BĊE se jissorvelja direttament l-aktar banek kbar u internazzjonalment attivi bil-possibbiltà li "jitlob" is-superviżjoni diretta għall-oħrajn, filwaqt li l-awtoritajiet nazzjonali se jkunu responsabbli għas-superviżjoni ta' kuljum tal-banek iżgħar. Fuq il-bażi tal-MSU, sabiex tiġi stabbilita s-sostenibbiltà tas-swieq bankarji fl-Istati Membri parteċipanti fl-MSU, l-UE trid tistabbilixxi Mekkaniżmu Uniku ta' Riżoluzzjoni biex tindirizza l-banek f'diffikultà. Ir-riskju ta' bank li jesperjenza problema ta' likwidità jew solvenza serja qatt ma jista' jiġi eskluż. Għalhekk huwa meħtieġ li jiġi stabbilit qafas li jippermetti r-ristrutturar fil-fond tal-banek mill-awtoritajiet filwaqt li jiġu evitati r-riskji sinifikanti ħafna lill-istabbiltà ekonomika u l-kostijiet li jirriżultaw mil-likwidazzjoni diżorganizzata skont il-liġijiet nazzjonali dwar l-insolvenza, u li ttemm il-ħtieġa li jiġi ffinanzjat il-proċess mir-riżorsi pubbliċi. Id-Direttiva dwar Irkupru u Riżoluzzjoni tal-Banek, meta tiġi adottata mill-Parlament Ewropew u l-Kunsill, se tiddetermina r-regoli ta' kif jiġu ristrutturati l-banek tal-UE f'diffikultajiet finanzjarji serji, kif jinżammu l-funzjonijiet vitali għall-ekonomija reali u kif jiġu allokati t-telf u l-kostijiet lill-azzjonisti, il-kredituri u lid-depożituri mhux assigurati. Ir-rikapitalizzazzjoni interna, li hija strument ewlieni fid-direttiva dwar ir-riżoluzzjoni, talloka t-telf sekwenzjalment u tniżżel il-valur tal-pretenzjonijiet tal-azzjonisti, il-kredituri supordinati u l-kredituri superjuri. Id-depożituri taħt l-EUR 100 000 fi kwalunkwe każ huma esklużi milli jġarrbu telf għax il-pretensjonijiet tagħhom huma protetti minn Skemi ta' Garanzija tad-Depożiti nazzjonali. Id-Direttiva tiddependi fuq netwerk ta' awtoritajiet nazzjonali u fondi ta' riżoluzzjoni għar-riżoluzzjoni tal-banek. Filwaqt li dan huwa pass kbir 'il quddiem biex jiġu minimizzati l-approċċi nazzjonali differenti u biex tiġi protetta l-integrità tas-suq intern, mhuwiex biżżejjed għal dawk l-Istati Membri li jikkondividu s-superviżjoni tal-istituzzjonijiet tal-kreditu fl-MSU. Kif rikonoxxut mill-Kunsill Ewropew, fl-Unjoni Bankarja, is-superviżjoni u r-riżoluzzjoni tal-banek iridu jiġu eżerċitati mill-istess livell ta' awtorità. Inkella jista' jkun hemm tensjonijiet bejn is-superviżur (BĊE) u l-awtoritajiet nazzjonali ta' riżoluzzjoni dwar kif għandhom jiġu trattati l-banek f'diffikultà, filwaqt li l-istenniji tas-suq dwar l-(in)abbiltà tal-Istati Membri li jindirizzaw il-fallimenti tal-banek nazzjonalment jistgħu jkomplu jsaħħu ċ-ċirku vizzjuż bejn is-sovrani u l-banek u l-frammentazzjoni u d-distorsjonijiet kompetittivi fis-suq intern. Meta mqabbel ma' netwerk ta' awtoritajiet ta' riżoluzzjoni, Mekkaniżmu Uniku ta' Riżoluzzjoni b'korp ta' teħid ta' deċiżjonijiet ċentrali u Fond Uniku għar-Riżoluzzjoni tal-Banek jipprovdu benefiċċji ewlenin għall-Istati Membri, l-kontribwenti, il-banek u stabbiltà finanzjarja u ekonomika fl-UE kollha: · teħid ta' deċiżjonijiet ċentrali b'saħħtu jiżgura li d-deċiżjonijiet ta' riżoluzzjoni fl-Istati Membri parteċipanti kollha jittieħdu malajr u b'mod effettiv, u tiġi evitata azzjoni mhux ikkoordinata, jitnaqqsu l-impatti negattivi fuq l-istabbiltà finanzjarja u tiġi limitata l-ħtieġa għall-appoġġ finanzjarju; · ġabra ċentralizzata ta' għarfien espert u esperjenza dwar ir-riżoluzzjoni tal-banek tippermetti li jiġu indirizzati l-banek f'diffikultà b'mod aktar sistematiku u effettiv milli l-awtoritajiet nazzjonali individwali b'riżorsi u esperjenza aktar limitati; · Fond Uniku għar-Riżoluzzjoni tal-Banek ikun jista' jiġbor riżorsi sinifikanti mill-kontribuzzjonijiet tal-banek u għalhekk jipproteġi l-kontribwenti b'mod aktar effettiv milli l-fondi nazzjonali, filwaqt li fl-istess ħin jipprovdi kundizzjonijiet ekwi għall-banek fl-Istati Membri parteċipanti kollha. Fond Uniku jevita li jkun hemm problemi ta' koordinazzjoni li jirriżultaw fil-mobilizzazzjoni tal-fondi nazzjonali u se jkun importanti ħafna fl-eliminazzjoni tad-dipendenza tal-banek fuq l-affidabbiltà kreditizja sovrana. Il-Mekkaniżmu Uniku ta' Riżoluzzjoni għandu jinħoloq fil-qafas legali u istituzzjonali tal-UE. Il-Konklużjoni tal-Kunsill Ewropew tal-14 ta' Diċembru 2012 jistqarru li l-"proċess tat-tlestija tal-UEM se jibni fuq il-qafas istituzzjonali u legali tal-UE." Filwaqt li l-mobilizzazzjoni ta' għodda intergovernattivi ad hoc barra mill-qafas tal-UE kienet meħtieġa biex jiġu indirizzati ċirkustanzi tas-suq eċċezzjonali u nuqqasijiet ta' governanza fil-kostruzzjoni oriġinali tal-UEM, din thedded li ddgħajjef il-kwalità demokratika tat-teħid tad-deċiżjonijiet tal-UE u l-koerenza tas-sistema legali tal-UE. Il-ħolqien tal-MUR fil-qafas legali u istituzzjonali tal-UE, bħal ma kien l-MSU qablu, għalhekk huwa pass neċessarju biex titlesta l-UEM b'mod konformi mal-konklużjonijiet tal-Kunsill Ewropew u, b'mod aktar wiesa', sabiex tiġi protetta l-ordni demokratika u istituzzjonali tal-UE. 1.2. Tranżizzjoni lejn Unjoni Bankarja Huwa stabbilit li l-Mekkaniżmu Superviżorju Uniku jidħol fis-seħħ f'nofs l-2014. Il-Mekkaniżmu Uniku ta' Riżoluzzjoni sadanittant għandu jibda l-operazzjonijiet f'Jannar 2015, meta d-Direttiva [ ] li se tipprovdi l-ġabra tar-regoli li jirregolaw ir-riżoluzzjoni tal-banek fis-Suq Uniku għandha tidħol fis-seħħ[7]. L-MUR mbagħad japplika r-regoli ta’ dan ir-Regolament li huma konformi mar-regoli tad-Direttiva [ ] għall-Istati Membri li qed jieħdu sehem fl-Unjoni bankarja, filwaqt li l-awtoritajiet nazzjonali japplikaw ir-regoli tad-Direttiva [ ] għal dawk li mhumiex qed jieħdu sehem. Fi kwalunkwe każ ir-regoli dwar l-għajnuna mill-Istat rigward il-kondiviżjoni tal-piż se japplikaw jekk l-azzjonijiet ta' riżoluzzjoni jinvolvu l-appoġġ mill-gvern. Sabiex tiġi implimentata l-kondiviżjoni tal-piż mill-azzjonisti u l-kredituri żgħar, l-MUR se jkun jista' japplika mid-dħul fis-seħħ ta' dan ir-Regolament, ir-regoli li jippermettu t-tniżżil fil-valur tal-ishma u tad-dejn subordinat sal-punt meħtieġ biex jiġu applikati r-regoli dwar l-għajnuna mill-Istat. Barra minn hekk, l-Istati Membri jistgħu jiddeċiedu li jimplimentaw ir-regoli l-ġodda stabbiliti fid-Direttiva [ ] fil-liġi nazzjonali tagħhom, anki qabel id-data ta' skadenza għat-traspożizzjoni ta' dik id-Direttiva. Fi kwalunkwe każ, il-kompetenzi tal-għajnuna mill-Istat tal-Kummissjoni se jkunu preservati fil-każijiet kollha ta' riżoluzzjoni li jinvolvu l-appoġġ li jikkwalifika bħala għajnuna mill-Istat. Sal-punt li l-użu tal-Fond Uniku għar-Riżoluzzjoni tal-Banek mill-MUR ma jikkostitwixxix għajnuna mill-Istat skont il-kriterji speċifiċi stabbiliti fit-Trattat, b'analoġija, dawk il-kriterji xorta jibqgħu applikabbli sabiex jiġi żgurat li meta jintuża l-Fond għar-Riżoluzzjoni japplikaw l-istess regoli għall-intervent tiegħu bħallikieku l-awtoritajiet nazzjonali ta' riżoluzzjoni jużaw l-arranġamenti nazzjonali ta' finanzjament. Fil-livell Ewropew, dan il-proċess ta' konverġenza jitmexxa aktar 'il quddiem minn naħa permezz tal-linji gwida tal-Istat għall-appoġġ għall-banek u, min-naħa l-oħra, permezz tal-ftehim dwar kif il-Mekkaniżmu Ewropew ta' Stabbiltà jista' jirrikapitalizza l-banek f'diffikultà. Il-linji gwida riveduti dwar l-għajnuna mill-Istat jimponu rekwiżiti aktar stretti għall-kondiviżjoni tal-piż għall-azzjonisti u l-kredituri żgħar fi kwalunkwe Stat Membru li jipprovdi appoġġ lill-banek tiegħu. Dan inaqqas il-frammentazzjoni kontinwa tas-suq intern skont is-saħħa tal-assi sovrani u l-preżenza tal-assi legati. Il-linji gwida dwar l-MES sadanittant jispeċifikaw b'liema kundizzjonijiet, u soġġett għar-regoli dwar l-għajnuna mill-Istat, l-Istati Membri li ma jkunux jistgħu jipprovdu appoġġ lill-banek jkunu jistgħu jiksbu self jew jekk meħtieġ kif il-banek ikunu jistgħu jiġu rikapitalizzati direttament mill-MES. 2. RAĠUNAMENT GĦAL MEKKANIŻMU UNIKU TA' RIŻOLUZZJONI Il-Kummissjoni qieset l-analiżi mwettqa fil-Valutazzjoni tal-Impatti li saret għall-adozzjoni tal-proposta għad-Direttiva [ ] li vvalutat l-aspetti operazzjonali u legali rilevanti għall-istabbiliment ta' Mekkaniżmu Uniku ta' Riżoluzzjoni (MUR). Twettqet analiżi addizzjonali dwar il-karatteristiċi proposti tal-MUR fuq il-bażi ta' aġġornamenti tal-informazzjoni inkluża fil-Valutazzjoni tal-Impatti. Fir-rigward tal-abbiltà tal-MUR li jipproduċi deċiżjonijiet effettivi, il-ħin huwa kritiku għal żewġ raġunijiet importanti: ex ante, biex tissaħħaħ il-kredibbiltà tal-MUR reċentement stabbilit bħala għodda reattiva, li tikkontribwixxi għat-tnaqqis kemm jista' jkun tas-sorsi ta' inċertezza fis-swieq; u meta tinbeda r-riżoluzzjoni, sabiex l-MUR jippreserva l-valur tal-assi li jistgħu jiddgħajfu minn dewmien mhux meħtieġ fil-proċess ta' riżoluzzjoni. Netwerk ta' awtoritajiet nazzjonali jirrikjedi aktar ħin għal kull deliberazzjoni fir-rigward tal-istituzzjonijiet transfruntiera. Bil-kontra, id-diviżjoni proposta tar-responsabbiltajiet bejn livell ċentrali ta' teħid ta' deċiżjonijiet u l-awtoritajiet ta' implimentazzjoni lokali se tirriżulta fl-iffrankar tal-ħin. Fil-livell nazzjonali, se jieħu inqas ħin minn fil-livell ċentrali biex jinġabar l-għarfien espert għall-ġestjoni tal-implimentazzjoni, minħabba li l-liġi applikabbli hija nazzjonali; fil-livell ċentrali, se jkun hemm lok għal massa kritika akbar biex tiġbed u tiżviluppa l-aħjar kapital uman speċjalizzat aktar malajr. Fir-rigward tal-abbiltà tal-MUR li jipproduċi deċiżjonijiet effiċjenti, livell ta' teħid ta' deċiżjonijiet ċentrali se jikkontribwixxi għat-tnaqqis tal-kostijiet tar-riżoluzzjoni peress li jista' jikseb vantaġġi sinifikanti f'termini ta' ekonomiji ta' skala fuq netwerk u minħabba li għandu rwol ċentrali fl-infurzabbiltà u l-ottimizzazzjoni tad-deċiżjoni dwar ir-riżoluzzjoni. Strutturalment, sistema li ma tegħlibx il-mandat tal-awtoritajiet nazzjonali biex jitnaqqas kemm jista' jkun il-kost għall-Istat Membru tagħhom stess ma tqisx bis-sħiħ l-esternalitajiet transfruntiera. Mekkaniżmu għall-kondiviżjoni tal-piżijiet biex jitnaqqas kemm jista' jkun it-telf globali tal-welfare f'dawn is-sitwazzjonijiet ilu previst mill-Istati Membri mill-bidu tal-kriżi[8]. Mekkaniżmu Uniku ta' Riżoluzzjoni huwa aktar adattat minn netwerk għall-garanzija tal-infurzabbiltà tat-trasferimenti tal-piż, kundizzjoni meħtieġa għall-funzjonament ta' ftehim dwar il-kondiviżjoni tal-piż. Se jiggarantixxi wkoll l-infurzabbiltà esterna tal-politika ottimali dwar ir-riżoluzzjoni, li tippermetti li jkun hemm qbil dwar regola għall-kondiviżjoni tal-piż ex ante li talloka l-kostijiet tar-riżoluzzjoni skont kriterji ekwi u bbilanċjati. 3. ELEMENTI LEGALI TAL-PROPOSTA 3.1. Bażi legali Il-bażi legali għal din il-proposta hija l-Artikolu 114 TFEU, li jippermetti l-adozzjoni tal-miżuri għall-approssimazzjoni tad-dispożizzjonijiet nazzjonali li bħala għan għandhom l-istabbiliment u l-funzjonament tas-suq intern. Il-proposta timmira li tippreserva l-integrità u ssaħħaħ il-funzjonament tas-suq intern. L-applikazzjoni uniformi ta' sett uniku ta' regoli dwar ir-riżoluzzjoni, flimkien mal-aċċess għal fond uniku Ewropew għar-riżoluzzjoni minn awtorità ċentrali se ġġib lura l-funzjonament ordnat tas-swieq bankarji Ewropej, li tneħħi l-ostakoli għall-eżerċizzju tal-libertajiet fundamentali u se tevita distorsjoni sinifikanti tal-kompetizzjoni mill-inqas f'dawk l-Istati Membri li jikkondividu s-superviżjoni tal-istituzzjonijiet tal-kreditu fil-livell Ewropew. Filwaqt li d-Direttiva [ ] iġġib livell għoli ta' armonizzazzjoni, xorta tippermetti flessibbiltà lill-Istati Membri li jfisser li jista' jifdal xi frammentazzjoni fis-suq intern. L-MUR minflok jipprevedi struttura integrata għat-teħid tad-deċiżjonijiet li tallinja r-riżoluzzjoni taħt l-MUR bis-superviżjoni taħt l-MSU biex jiġi eliminat l-iżvantaġġ kompetittiv li għandhom il-banek fl-Istati Membri parteċipanti fl-MSU meta mqabbla mal-banek fl-Istati Membri mhux parteċipanti minħabba n-nuqqas ta' sistema ċentralizzata għall-indirizzar tal-banek f'diffikultà. Sabiex jiġi żgurat li l-Istati Membri kollha għandhom fiduċja sħiħa fil-kwalità u l-imparzjalità tal-proċess ta' riżoluzzjoni tal-banek b'mod partikolari fir-rigward tal-implikazzjonijiet ekonomiċi lokali, id-deċiżjonijiet dwar ir-riżoluzzjoni se jitħejjew u jiġu monitorjati b'mod ċentrali minn Bord Uniku ta' Riżoluzzjoni sabiex jiġi żgurat approċċ koerenti u uniformi u l-proċess ta' riżoluzzjoni jinbeda mill-Kummissjoni. Il-Kummissjoni tiddeċiedi wkoll dwar il-qafas tal-għodda ta' riżoluzzjoni li se jiġi applikat fir-rigward tal-entità kkonċernata u dwar l-użu tal-Fond għall-appoġġ tal-azzjoni ta' riżoluzzjoni. Barra minn hekk, sabiex jiġi appoġġat il-proċess ta' riżoluzzjoni u tissaħħaħ l-effettività tiegħu, ir-Regolament propost jistabbilixxi Fond Uniku għar-Riżoluzzjoni tal-Banek. Ir-Regolament propost huwa infurzabbli direttament fl-Istati Membri kollha, iżda japplika għall-entitajiet kollha li qegħdin taħt superviżjoni mill-MSU. Il-ġabra unika tar-regoli stabbilita mir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment[9] u d-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment[10], u d-Direttiva [ ] se japplikaw għall-Istati Membri parteċipanti peress li japplikaw fis-suq intern kollu. L-Artikolu 114 TFEU għalhekk huwa l-bażi legali xierqa. 3.2. Sussidjarjetà Skont il-prinċipju tas-sussidjarjetà stabbilit fl-Artikolu 5.3 TUE, f'oqsma li ma jaqgħux fir-responsabbiltà esklużiva tiegħu, l-Unjoni għandha taġixxi biss jekk u sal-punt li l-objettivi tal-azzjoni proposta ma jkunux jistgħu jinkisbu biżżejjed mill-Istati Membri, fil-livell ċentrali jew fil-livell reġjonali u lokali, iżda pjuttost, minħabba l-iskala jew l-effetti tal-azzjoni proposta, jistgħu jinkisbu aħjar fil-livell tal-Unjoni. L-azzjoni fil-livell Ewropew biss tista' tiżgura li l-banek f'diffikultà jiġu riżolti bl-inqas effetti sekondarji possibbli u b'mod konsistenti skont sett uniku ta' regoli. L-MUR se jġib ekonomiji ta' skala sinfikanti u se jevita l-esternalitajiet negattivi li jistgħu jirriżulatw minn deċiżjonijiet u fondi purament nazzjonali. Differenzi sostanzjali bejn id-deċiżjonijiet ta' riżoluzzjoni meħuda fil-livell nazzjonali, u soġġetti għal speċifitajiet lokali u restrizzjonijiet ta' finanzjament, jistgħu jdgħajfu l-istabbiltà u l-integrità tas-suq intern Filwaqt li l-istabbiliment tal-Mekkaniżmu Superviżorju Uniku jiżgura kundizzjonijiet indaqs fis-superviżjoni tal-banek u jnaqqas ir-riskju ta' moratorja, l-MUR jiżgura li meta bank ifalli, ir-ristrutturar jista' jsir bl-inqas kost, il-kredituri jirċievu trattament ġust u ugwali u l-finanzjament jista' jiġi mobilizzat malajr sal-aktar użu produttiv tiegħu fis-suq intern kollu. Għalhekk huwa xieraq li l-Unjoni tipproponi l-azzjoni leġiżlattiva meħtieġa biex tistabbilixxi t-tali arranġament ta' riżoluzzjoni għall-banek taħt superviżjoni mill-MSU. Regolament huwa l-istrument legali xieraq biex jiġu evitati diskrepanzi fit-traspożizzjoni nazzjonali u sabiex jiġu żgurati mekkaniżmu istituzzjonali unifikat u kundizzjonijiet indaqs għall-banek kollha fl-Istati Membri parteċipanti. 3.3. Proporzjonalità Skont il-prinċipju tal-proporzjonalità, il-kontenut u l-forma tal-azzjoni tal-Unjoni ma għandhomx jaqbżu dak li huwa meħtieġ għall-kisba tal-objettivi tat-Trattati. Fl-Unjoni Bankarja, is-superviżjoni u r-riżoluzzjoni tal-banek iridu jiġu eżerċitati mill-istess livell ta' awtorità. Inkella jista' jkun hemm tensjonijiet bejn is-superviżur Ewropew u l-awtoritajiet nazzjonali ta' riżoluzzjoni dwar kif għandhom jiġu trattati l-banek f'diffikultà u kif għandhom jiġu koperti l-kostijiet tagħhom. Dawn it-tensjonijiet jistgħu jdgħajfu l-effettività tas-superviżjoni u r-riżoluzzjoni u jgħawġu l-kompetizzjoni bejn l-Istati Membri. Il-kriżi reċenti enfasizzat il-ħtieġa għal azzjoni rapida u deċiżiva appoġġata minn arranġamenti ta' finanzjament fil-livell Ewropew biex jiġi evitat li r-riżoluzzjoni tal-banek immexxija b'mod nazzjonali ma jkollhiex impatti disproporzjonati fuq l-ekonomija reali, u biex titnaqqas l-inċertezza u jiġu evitati l-assalti bankarji u l-kontaġju fis-suq intern. Il-Mekkaniżmu Uniku ta' Riżoluzzjoni jiżgura li jiġu applikati l-istess regoli bl-istess mod lil kwalunkwe bank f'diffikultà fi Stat Membru parteċipanti. Finanzjament xieraq ta' riżerva jista' jevita li l-problemi fil-banek individwali jirriżultaw fi tnaqqis tal-fiduċja fis-sistema bankarja kollha tal-Istat Membru jew ta' oħrajn li s-swieq iqisu li hija esposta għal riskji simili. Iċ-ċertezza legali miżjuda, l-inċentivi allinjati kif suppost fil-kuntest tal-Unjoni Bankarja, u l-benefiċċji ekonomiċi tal-azzjoni ta' riżoluzzjoni ċentrali u uniformi jirrikjedu li l-proposta tikkonforma mal-prinċipju tal-proporzjonalità u li ma tmurx lil hinn minn dak li huwa meħtieġ għall-kisba tal-objettivi mmirati. Dan ir-Regolament jirrispetta d-drittijiet fundamentali u josserva l-prinċipji rikonoxxuti fil-Karta tad-Drittijiet Fundamentali tal-Unjoni Ewropea, notevolment id-dritt għall-protezzjoni ta’ dejta personali, il-libertà ta’ impriża, id-dritt għal rimedju effikaċi u għal smigħ ġust, u għandu jiġi implimentat skont dawk id-drittijiet u l-prinċipji. 4. SPJEGAZZJONI DETTALJATA TAL-PROPOSTA 4.1. Mekkaniżmu Uniku ta' Riżoluzzjoni 4.1.1. Prinċipji, struttura u kamp ta' applikazzjoni Il-Mekkaniżmu Uniku ta' Riżoluzzjoni għandu jinkludi strutturi ta' teħid ta' deċiżjonijiet li huma legalment sodi u effettivi fi żminijiet ta' kriżi. It-teħid tad-deċiżjonijiet għandu jiżgura d-deċiżjonijiet Ewropej, iżda bl-involviment tal-SM minħabba l-importanza tar-riżoluzzjoni tal-banek għall-ekonomiji nazzjonali. Il-Mekkaniżmu Uniku ta' Riżoluzzjoni se japplika l-Ġabra Unika tar-Regoli dwar ir-riżoluzzjoni tal-banek stipulata fid-Direttiva dwar Irkupru u Riżoluzzjoni tal-Banek fir-rigward tal-banek f'diffikultà mill-Istati Membri parteċipanti f'dan il-mekkaniżmu. Il-Mekkaniżmu Uniku ta' Riżoluzzjoni se jikkonsisti f'regoli u proċeduri uniformi li għandhom jiġu applikati mill-Bord Uniku ta' Riżoluzzjoni ("il-Bord"), flimkien mal-Kummissjoni u l-awtoritajiet ta' riżoluzzjoni tal-Istati Membri parteċipanti. Il-Kummissjoni Ewropea se tipparteċipa fl-MUR biss sa fejn meħtieġ biex twettaq kompiti speċifiċi previsti f'dan ir-Regolament u b'relazzjoni mal-iskrutinju tal-għajnuna mill-Istat skont it-Trattat jew għall-fini tal-applikazzjoni, b'analoġija, il-kriterji stabbiliti għall-applikazzjoni tal-Artikolu 107 TFUE. Madankollu, il-Mekkaniżmu Uniku ta' Riżoluzzjoni ma jsegwix l-approċċ differenzjat tal-Mekkaniżmu Superviżorju Uniku għal tipi differenti ta' banek minħabba l-karatteristiċi tal-proċess ta' riżoluzzjoni. Bil-kontra għall-kompitu kontinwu ta' superviżjoni ta' kuljum, uħud mill-banek biss x'aktarx li jfallu u jkunu f'riżoluzzjoni f'mument speċifiku. Barra minn hekk, kamp ta' applikazzjoni komprensiv għall-Mekkaniżmu Uniku ta' Riżoluzzjoni huwa totalment konsistenti mal-loġika fejn il-BĊE jista' jwettaq superviżjoni diretta għal kwalunkwe bank fil-każ ta' problemi, inkluż fid-dawl tar-riżoluzzjoni possibbli tiegħu. Fl-aħħar nett, il-kriżi wriet li mhumiex biss il-banek internazzjonali l-kbar li jeħtieġu qafas ta' riżoluzzjoni fil-livell Ewropew. L-eżistenza ta' awtoritajiet ta' riżoluzzjoni differenzjati għal daqsijiet differenti ta' banek timplika wkoll finanzjament differenzjat u mekkaniżmi għal pjan ta' emerġenza li jistgħu jerġgħu jistabbilixxu rabtiet bejn is-sovrani u l-banek u jgħawġu l-kompetizzjoni. 4.1.2. Prinċipji tal-azzjonijiet tal-MUR Sabiex jiġi żgurat proċess ta' riżoluzzjoni oġġettiv u ġust, kwalunkwe diskriminazzjoni mill-Kummissjoni, il-Bord u l-awtoritajiet nazzjonali ta' riżoluzzjoni kontra l-banek, id-depożituri, il-kredituri jew l-azzjonisti tagħhom minħabba n-nazzjonalità jew il-post tan-negozju hija projbita. Ir-riżoluzzjoni ta' gruppi transfruntiera hija mmexxija minn għadd ta' prinċipji sabiex jiġi żgurat trattament ugwali bejn l-entitajiet differenti tal-grupp, sabiex ikun hemm kunsiderazzjoni kif suppost tal-interessi tal-Istati Membri involuti fir-riżoluzzjoni, biex jiġi evitat li l-kost impost fuq il-kredituri jmur lil hinn minn dak li kien ikun f'proċedimenti ta' insolvenza normali. Meta partijiet ta' grupp biss ikunu fir-riżoluzzjoni, il-proposta għandha l-għan li tiżgura li l-proċess ta' riżoluzzjoni ma jkollux impatt negattiv fuq l-entitajiet tal-grupp li mhumiex fir-riżoluzzjoni. Bħala prinċipju, il-kost tar-riżoluzzjoni jiġġarrab mir-rikapitalizzazzjoni interna u mis-settur bankarju. Għalhekk, il-proposta tiżgura li l-Kummissjoni, il-Bord u l-awtoritajiet nazzjonali ta' riżoluzzjoni jiddeċiedu dwar l-arranġamenti ta' finanzjament tar-riżoluzzjoni b'tali mod li jiġi minimizzat l-użu tal-appoġġ pubbliku straordinarju. 4.1.3. Interazzjoni mal-kontroll tal-għajnuna mill-Istat tal-Kummissjoni Fl-MUR, il-kontroll tal-għajnuna mill-Istat tal-Kummissjoni se tkun ippreservata fi kwalunkwe ċirkustanza. Dan ifisser li ladarba l-BĊE jinnotifika lill-Kummissjoni u lill-Bord li bank jew grupp qed ifalli jew x'aktarx ifalli, il-proċedura ta' riżoluzzjoni fl-MUR għandha timxi b'mod parallel mal-proċedura ta' għajnuna mill-Istat fejn tapplika, sabiex l-Istat Membru jew l-Istati Membri kkonċernati għandhom jiġu mistiedna li jinnotifikaw il-miżuri previsti lill-Kummissjoni skont l-Artikolu 108 TFUE. Dan jirrikjedi l-istabbiliment ta' kooperazzjoni u skambju ta' informazzjoni kontinwu bejn il-Bord u l-Kummissjoni għat-tlestija tal-proċedura ta' għajnuna mill-Istat. Barra minn hekk, id-deċiżjoni tal-Kummissjoni skont ir-regoli dwar l-għajnuna mill-Istat tkun il-prekundizzjoni għall-adozzjoni mill-Kummissjoni ta' deċiżjoni li bank jitpoġġa f'riżoluzzjoni. Meta ma jkun hemm l-ebda għajnuna mill-Istat fl-użu tal-Fond, il-kriterji stabbiliti għall-applikazzjoni tal-Artikolu 107 TFUE għandhom jiġu applikati, b'analoġija, bħala prekundizzjoni għall-adozzjoni ta' deċiżjoni li bank jitpoġġa f'riżoluzzjoni, sabiex tiġi preservata l-integrità tas-suq intern bejn l-Istati Membri parteċipanti u mhux parteċipanti. 4.1.4. Kompiti u struttura għat-teħid tad-deċiżjonijiet Il-Mekkaniżmu Uniku ta' Riżoluzzjoni jkopri l-kompiti ewlenin ta' riżoluzzjoni kollha li huma indispensabbli għar-riżoluzzjoni tal-banek f'diffikultà. Tali kompiti jinkludu, fost oħrajn, l-awtorizzazzjoni li jiġu applikati obbligazzjonijiet simplifikati fir-rigward tar-rekwiżit tat-tfassil ta' pjanijiet ta' riżoluzzjoni, it-tfassil ta' pjanijiet ta' riżoluzzjoni, l-analiżi tal-pjanijiet ta' riżoluzzjoni, il-valutazzjoni tar-riżolvibbiltà tal-banek, id-deċiżjoni li bank jitpoġġa f'riżoluzzjoni, l-eżerċitar tas-setgħat ta' riżoluzzjoni fir-rigward ta' istituzzjoni f'riżoluzzjoni u l-implimentazzjoni ta' skemi ta' riżoluzzjoni. Barra minn hekk, l-MUR ikopri d-deċiżjonijiet dwar l-użu tal-finanzjament tar-riżoluzzjoni. Il-kompożizzjoni tal-MUR tiżgura li l-istrutturi ta' teħid tad-deċiżjonijiet tagħha huma legalment sodi u effettivi, inkluż fi żminijiet ta' kriżi. Huma mfassla biex jiżguraw li d-deċiżjonijiet huma Ewropej u jinvolvu l-Istati Membri fid-dawl tal-importanza tar-riżoluzzjoni tal-banek għall-ekonomiji nazzjonali. L-istrutturi għat-teħid tad-deċiżjonijiet tal-Mekkaniżmu Uniku ta' Riżoluzzjoni jinkludu l-Bord Uniku ta' Riżoluzzjoni, l-awtoritajiet nazzjonali ta' riżoluzzjoni tal-Istati Membri parteċipanti u l-Kummissjoni Ewropea. Il-kompiti tal-MUR huma kondiviżi bejn il-Bord Uniku ta' Riżoluzzjoni u l-awtoritajiet nazzjonali ta' riżoluzzjoni. Sabiex jiġu żgurati l-effettività u r-responsabbiltà tal-Mekkaniżmu Uniku ta' Riżoluzzjoni u f'konformità mar-rekwiżiti legali, il-Kummissjoni Ewropea, bħala istituzzjoni tal-UE, għandha s-setgħa li tibda r-riżoluzzjoni ta' bank, fuq il-bażi ta' rakkomandazzjoni mill-Bord ta' Riżoluzzjoni jew b'inizjattiva tagħha stess. Jekk il-Kummissjoni tibda proċedura ta' riżoluzzjoni, hija tiddeċiedi wkoll dwar il-qafas tal-għodda ta' riżoluzzjoni li se jiġi applikat f'kull każ u dwar l-użu tal-Fond. Il-Bord Uniku ta' Riżoluzzjoni jieħu d-deċiżjonijiet l-oħra kollha skont ir-Regolament dwar il-MUR u jindirizzahom lill-awtoritajiet nazzjonali ta' riżoluzzjoni għall-eżekuzzjoni fil-livell nazzjonali skont ir-Regolament dwar il-MUR u d-Direttiva [ ]. Il-Bord jimmonitorja l-eżekuzzjoni mill-awtoritajiet nazzjonali ta' riżoluzzjoni tad-deċiżjonijiet tiegħu f'livell nazzjonali u, jekk xi awtorità nazzjonali tar-riżoluzzjoni ma tikkonformax mad-deċiżjoni tiegħu, huwa jkun jista’ jindirizza d-deċiżjonijiet direttament lill-banek. 4.1.5. Proċess tat-teħid tad-deċiżjonijiet Skont il-Ġabra Unika tar-Regoli stabbilita fid-Direttiva [ ], bank jitpoġġa f'riżoluzzjoni meta jkun qed ifalli jew meta x'aktarx ifalli, meta l-ebda arranġament fis-settur privat ikun jista' jevita l-falliment, u meta r-riżoluzzjoni tkun fl-interess pubbliku minħabba li l-bank huwa sistemiku għax il-falliment tiegħu jagħmel ħsara lill-istabbiltà finanzjarja. L-objettiv tar-riżoluzzjoni huwa li tiżgura l-kontinwità tal-funzjonijiet kritiċi tal-bank, li tipproteġi l-istabbiltà finanzjarja, li timinimizza d-dipendenza fuq il-flus tal-kontribwenti u li tipproteġi lid-depożituri. Ir-riżoluzzjoni tibda wara proċess li jiżgura li tittieħed deċiżjoni ġustifikata u imparzjali fir-rigward ta' kwalunkwe bank f'diffikultà: – il-BĊE, bħala superviżur tal-banek, jinnotifika li bank qed ifalli lill-Kummissjoni, lill-Bord ta' Riżoluzzjoni u lill-awtoritajiet u l-ministeri nazzjonali rilevanti; – il-Bord ta' Riżoluzzjoni jivvaluta jekk hemmx theddida sistemika u l-ebda soluzzjoni fis-settur privat; – jekk dan ikun il-każ, il-Bord ta' Riżoluzzjoni jirrakkomanda lill-Kummissjoni biex tibda r-riżoluzzjoni; – il-Kummissjoni tiddeċiedi li tibda r-riżoluzzjoni u tindika lill-Bord ta' Riżoluzzjoni l-qafas għall-applikazzjoni tal-għodda ta' riżoluzzjoni u għall-użu tal-Fond bħala appoġġ tal-azzjoni ta' riżoluzzjoni. Il-Bord ta' Riżoluzzjoni jadotta, permezz ta' deċiżjoni indirizzata lill-awtoritajiet nazzjonali ta' riżoluzzjoni, skema ta' riżoluzzjoni li tistabbilixxi l-għodda, l-azzjonijiet u l-miżuri ta' finanzjament tar-riżoluzzjoni, u li tavża lill-awtoritajiet nazzjonali ta' riżoluzzjoni rilevanti biex timplimenta l-miżuri ta' riżoluzzjoni; – l-awtoritajiet nazzjonali ta' riżoluzzjoni jimplimentaw il-miżuri ta' riżoluzzjoni deċiżi mill-Bord skont il-liġi nazzjonali. Jekk l-awtoritajiet nazzjonali ta' riżoluzzjoni ma jikkonformawx mad-deċiżjonijiet tal-Bord, il-Bord għandu s-setgħa li jaqbeż lill-awtoritajiet nazzjonali ta' riżoluzzjoni u jindirizza ċerti deċiżjonijiet għall-implimentazzjoni tal-miżuri ta' riżoluzzjoni direttament lill-banek. 4.1.6. Responsabbiltà u baġit Kull komponent individwali tal-Mekkaniżmu Uniku ta' Riżoluzzjoni se jkun indipendenti fil-prestazzjoni tal-kompiti tiegħu u se jkun soġġett għal dispożizzjonijiet ta' responsabbiltà stretti sabiex jiġi żgurat li juża s-setgħat tiegħu b'mod effettiv u imparzjali, fil-limiti stabbiliti minn dan ir-Regolament u d-Direttiva [ ]. Il-Bord ta' Riżoluzzjoni għalhekk irid jagħti kont lill-Parlament Ewropew u lill-Kunsill għal kwalunkwe deċiżjoni meħuda fuq il-bażi ta' din il-proposta. Il-Parlamenti nazzjonali tal-Istati Membri parteċipanti se jkunu infurmati wkoll dwar l-attivitajiet tal-Bord ta' Riżoluzzjoni. Il-Bord se jkollu jwieġeb għall-kummenti jew il-mistoqisijiet indirizzati lilu mill-Parlamenti nazzjonali tal-Istati Membri parteċipanti. Il-baġit tal-MUR, li jinkludi l-fond uniku ta' riżoluzzjoni, mhuwiex parti mill-baġit tal-Unjoni. In-nefqa relatata mal-kompiti tal-MUR, il-ġestjoni u l-użu tal-Fond se tkun iffinanzjata mill-kontribuzzjonijiet mis-settur bankarju. 4.1.7. Relazzjoni mal-Istati Membri mhux parteċipanti Id-Direttiva [ ] tistabbilixxi kulleġġi ta' riżoluzzjoni fost l-awtoritajiet nazzjonali ta' riżoluzzjoni għall-indirzzar tal-gruppi bankarji, filwaqt li tiżgura involviment xieraq u bbilanċjat tal-awtoritajiet ta' riżoluzzjoni tal-Istati Membri kollha fejn jopera l-bank. L-ABE għandha rwol ta' medjazzjoni fejn l-awtoritajiet nazzjonali ta' riżoluzzjoni tal-post u ospitanti ma jaqblux dwar it-tħejjija tal-pjanijiet ta' riżoluzzjoni u dwar ir-riżoluzzjoni nnifisha. Fil-kuntest tal-MUR, għall-entitajiet u l-gruppi stabbiliti biss fl-Istati Membri li qed jieħdu sehem fl-MSU, l-MUR jissostitwixxi l-kulleġġi ta' riżoluzzjoni previsti fid-Direttiva [ ] li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment. Ir-rappreżentanti mill-awtoritajiet nazzjonali ta' riżoluzzjoni minflok huma involuti fil-Bord ta' Riżoluzzjoni. Għall-banek stabbiliti fl-Istati Membri mhux parteċipanti kif definit mir-Regolament dwar l-MSU, id-Direttiva [ ] tkompli tapplika bis-sħiħ. B'mod simili, l-interazzjoni bejn l-MUR u l-awtoritajiet nazzjonali ta' riżoluzzjoni fl-Istati Membri mhux parteċipanti se tiġi rregolata bis-sħiħ mid-Direttiva [ ]. Id-dispożizzjonijet dwar l-interazzjoni bejn il-fondi għar-riżoluzzjoni differenti (mutwalizzazzjoni u self u tislif volontarju reċiproku) japplikaw ukoll bejn il-Fond Uniku għar-Riżoluzzjoni u l-fondi nazzjonali għar-riżoluzzjoni tal-Istati Membri mhux parteċipanti. Il-proposta tiċċara wkoll li r-rwol tal-ABE previst fid-Direttiva [ ] u r-Regolament dwar l-ABE, inklużi s-setgħat ta' medjazzjoni tagħha, se japplika bis-sħiħ lill-Bord ta' Riżoluzzjoni. Barra minn hekk il-proposta tqis is-sitwazzjoni tal-banek li huma stabbiliti fl-Istati Membri li ma jieħdux sehem fl-MUR fi tliet modi. L-ewwel, il-proposta tistabbilixxi l-prinċipju tan-nondiskriminazzjoni minn kwalunkwe wieħed mill-komponenti tal-MUR kontra l-istituzzjonijiet tal-kreditu, id-detenturi ta' depożiti, l-investituri jew kredituri oħra minħabba n-nazzjonalità jew il-post tan-negozju tagħhom. It-tieni, il-proposta tipprevedi li meta grupp jinkludi istituzzjonijiet tal-kreditu stabbiliti fi Stat Membru parteċipanti u fi Stat Membru mhux parteċipanti, il-Bord jissostitwixxi l-awtoritajiet nazzjonali ta' riżoluzzjoni tal-Istat Membru parteċipanti fil-kulleġġi ta' riżoluzzjoni previsti fid-Direttiva [ ]. It-tielet, l-Istati Membri mhux parteċipanti dejjem għandhom il-possibbiltà li jingħaqdu mal-MSU, u għalhekk jiżguraw ukoll li l-banek stabbiliti fit-territorju tagħhom ikunu soġġetti għall-MUR. 4.1.8. Relazzjoni mad-Direttiva [ ] tal-Parlament Ewropew u tal-Kunsill ta' [ ] li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment Fil-Mekkaniżmu Uniku ta' Riżoluzzjoni, il-Ġabra Unika tar-Regoli stabbilita fid-Direttiva [ ] li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment se tapplika lill-Istati Membri parteċipanti billi tapplika fis-suq intern kollu. Jistgħu jsiru eċċezzjonijiet għal dan biss meta l-proċeduri jew id-dispożizzjonijiet previsti f'dan ir-Regolament jieħdu post id-dispożizzjonijiet rilevanti tad-Direttiva [ ] (pereżempju d-dispożizzjonijiet dwar il-kulleġġi transfruntiera, li huma sostitwiti bit-teħid tad-deċiżjonijiet fl-MUR). Il-proposta dwar l-MUR tintegra ċerti dispożizzjonijiet li huma paralleli mad-Direttiva [ ], minħabba li l-Bord ta' Riżoluzzjoni u l-Kummissjoni għandhom jibbażaw l-azzjonijiet tagħhom fuq il-liġi tal-Unjoni direttament applikabbli. Dispożizzjonijiet oħra ta’ din il-proposta jagħmlu kontroreferenzi speċifiċi għall-proposta tal-Kummissjoni dwar id-Direttiva [ ]. Xi wħud minn dawn id-dispożizzjonijiet ġew emendati mir-rapport ivvutat mill-kumitat ECON tal-Parlament Ewropew f'Mejju u mill-approċċ ġenerali tal-Kunsill fis-26 ta' Ġunju. Ir-Regolament dwar l-MUR fl-aħħar għandu jkun konformi b'mod sħiħ mal-ftehim dwar id-Direttiva [ ] li waslu għalih il-Parlament Ewropew u l-Kunsill. Din il-proposta tirreferi għall-approċċ ġenerali tal-Kunsill, bħala l-aħħar dokument disponibbli. Peress li n-negozjati għadhom għaddejjin bejn il-Parlament Ewropew u l-Kunsill u d-Direttiva għadha mhijiex iffinalizzata, l-objettiv tal-Kummissjoni huwa li jiġu sostitwiti dawk id-dispożizzjonijiet sostanzjali bl-eżitu finali tan-negozjati bejn il-koleġiżlaturi fuq id-Direttiva [ ]. Għal ċerti aspetti diġà koperti mid-Direttiva [ ], allinjament ieħor huwa indispensabbli għall-funzjonament tajjeb ta' MUR ma' Fond Uniku għar-Riżoluzzjoni tal-Banek. L-ewwel, il-ġerarkija tal-pretensjonijiet għandha tkun armonizzata bis-sħiħ għar-riżoluzzjoni, fuq il-bażi tal-prinċipju ta' preferenza tad-depożituri. L-Artikolu 15 jipproponi li tiġi armonizzata l-ġerarkija tal-pretensjonijiet fir-riżoluzzjoni, fuq il-bażi tal-prinċipju ta' preferenza tad-depożituri. Il-Kummissjoni tqis li tali armonizzazzjoni hija meħtieġa għall-entitajiet kollha soġġetti għad-Direttiva [ ], sabiex jiġu żgurati kundizzjonijiet indaqs fis-suq intern. It-tieni, f'MUR, kwalunkwe flessibbiltà għall-użu tar-rikapitalizzazzjoni interna trid tkun regolata b'mod strett u soġġetta għall-istess kundizzjonijiet għall-banek kollha. L-Artikolu 24 tal-proposta għalhekk jinkludi regolamentazzjoni stretta addizzjonali fuq il-bażi tal-approċċ ġenerali tal-Kunsill tas-26 ta' Ġunju 2013, u jeskludi f'dan il-kuntest l-użu ta' kwalunkwe deroga prevista fid-Direttiva [ ] (b'mod partikolari dwar il-kalkolu tal-limitu għar-rikapitalizzazzjoni interna). 4.2. Il-Bord ta' Riżoluzzjoni 4.2.1. Governanza Sabiex jiġi żgurat proċess ta' teħid ta' deċiżjonijiet dwar ir-riżoluzzjoni effettiv u responsabbli, ir-regoli dwar l-istruttura u l-ħidma tal-Bord ta' Riżoluzzjoni jipprevedu l-involviment xieraq tal-Istati Membri kollha direttament ikkonċernati. Il-Bord huwa kompost mid-Direttur Eżekuttiv, il-Viċi Direttur Eżekuttiv, ir-rappreżentanti maħtura mill-Kummissjoni u l-BĊE, u l-membri maħtura minn kull Stat Membru parteċipant, li jirrappreżentaw l-awtoritajiet nazzjonali ta' riżoluzzjoni. Il-Bord, ippresedut minn Direttur Eżekuttiv, se jiltaqa' u jaħdem f'żewġ sessjonijiet: waħda eżekuttiva u waħda plenarja. L-osservaturi jistgħu jiġu mistiedna biex jattendu l-laqgħat tal-Bord. Fis-sessjoni plenarja tiegħu, il-Bord jieħu d-deċiżjonijiet kollha ta' natura ġenerali. Fis-sessjoni eżekuttiva tiegħu, il-Bord jieħu deċiżjonijiet fir-rigward tal-entitajiet individwali jew il-gruppi bankarji. Tali deċiżjonijiet jirrigwardaw bosta affarijiet, mill-ippjanar tar-riżoluzzjoni, setgħat għal intervent bikri sa deċiżjonijiet dwar skemi ta' riżoluzzjoni, inkluż dwar l-użu tal-Fond għall-finanzjament tal-proċess ta' riżoluzzjoni, u l-iggwidar tar-riżoluzzjoni nazzjonali fl-implimentazzjoni tad-deċiżjonijiet ta' riżoluzzjoni. Fis-sessjoni eżekuttiva tiegħu, il-Bord jinkludi d-Direttur Eżekuttiv, il-Viċi Direttur Eżekuttiv u r-rappreżentanti maħtura mill-Kummissjoni u l-BĊE. Skont il-banek jew gruppi li għandhom jiġu riżolti f'kull każ, meta jiltaqa' fis-sessjoni eżekuttiva tiegħu, il-Bord ilaqqa' wkoll, barra d-Direttur Eżekuttiv, il-Viċi Direttur Eżekuttiv u r-rappreżentanti maħtura mill-Kummissjoni u l-BĊE, il-membri maħtura mill-awtoritajiet nazzjonali ta' riżoluzzjoni rilevanti. Għalhekk, fil-każ ta' riżoluzzjoni ta' gruppi bankarji transfruntiera, kemm il-membru maħtur mill-Istat Membru li fih tinsab l-awtorità ta' riżoluzzjoni tal-livell tal-grupp, kif ukoll il-membri maħtura mill-Istati Membri li fihom huma stabbiliti s-sussidjarji jew l-entitajiet koperti mis-superviżjoni konsolidata, jipparteċipaw fil-laqgħat u fil-proċess ta' teħid tad-deċiżjonijiet. Ir-regoli tal-vot li japplikaw għall-Bord iqisu l-ħtieġa li jitqies l-interess tal-Istati Membri kollha kkonċernati minn deċiżjoni ta' riżoluzzjoni. L-ebda wieħed mill-parteċipanti fid-deliberazzjoni ma għandu veto. Madankollu, fid-dawl tas-sovranità tal-Istati Membri biex jiddeċiedu fuq l-użu tal-baġits nazzjonali, il-proposta tipprevedi b'mod espliċitu li l-MUR ma jistax jirrikjedi lill-Istati Membri biex jipprovdu appoġġ pubbliku straordinarju lil kwalunkwe entità f'riżoluzzjoni. Barra minn hekk, sabiex jitqiesu bis-sħiħ l-implikazzjonijiet fiskali fuq l-Istati Membri, il-membri maħtura mill-awtoritajiet nazzjonali ta' riżoluzzjoni rilevanti fis-sessjoni Eżekuttiva tal-Bord jistgħu jitolbu deliberazzjoni oħra biex jiddiskutu t-tali implikazzjonijiet potenzjali. 4.2.2. Setgħat Il-Bord ta' Riżoluzzjoni jiċċentralizza l-informazzjoni li l-BĊE u l-awtoritajiet nazzjonali ta' riżoluzzjoni jkollhom dwar is-saħħa finanzjarja tal-banek taħt il-ġurisdizzjoni tagħhom. Meta mqabbel ma' netwerk ta' awtoritajiet nazzjonali li joperaw f'mandati nazzjonali, dan jippermetti valutazzjoni aħjar taċ-ċirkustanzi li jistgħu jwasslu għall-ħtieġa li bank jitpoġġa f'riżoluzzjoni u jiġu evitati effetti sekondarji transfruntiera. Il-proposta tibni fuq il-qafas tad-Direttiva dwar Irkupru u Riżoluzzjoni tal-Banek u tagħti s-setgħa lill-Bord ta' Riżoluzzjoni biex jintervjeni minnufih meta s-sitwazzjoni finanzjarja ta' bank jew grupp tkun qed tiddeterjora. Il-Bord ta' Riżoluzzjoni għandu setgħat biex jiddetermina meta għandu jirrakkomanda lill-Kummissjoni biex tpoġġi bank jew grupp f'riżoluzzjoni. Ladarba l-Kummissjoni tiddeċiedi li l-kundizzjonijiet ġew ssodisfati u tpoġġi bank f'riżoluzzjoni, il-Bord jiddeċiedi fil-qafas stabbilit mill-Kummissjoni d-dettalji tal-għodda ta' riżoluzzjoni li għandhom jiġu applikati u kif għandhom jiġu allokati r-riżorsi tal-Fond. Tali setgħat jippermettu lill-Bord ta' Riżoluzzjoni jagħżel u japplika l-għodda, ir-regoli u l-proċeduri ta' riżoluzzjoni b'mod uniformi. B'mod partikolari, meta l-banek jaħdmu bejn il-fruntieri, dan iwassal għall-eliminazzjoni tad-diverġenzi attwali fir-regoli u l-approċċi tal-Istati Membri, flimkien mal-konsegwenzi negattivi li għandhom fuq il-funzjonament tas-swieq bankarji tal-Unjoni. Tali responsabbiltà diretta għall-Bord ta' Riżoluzzjoni se tiżgura trattament ugwali tal-banek fl-Istati Membri parteċipanti kollha u l-prevedibbiltà u l-fiduċja fl-implimentazzjoni tal-Ġabra Unika tar-Regoli dwar ir-riżoluzzjoni tal-banek. Dan iżid iċ-ċertezza legali u jippreserva aħjar il-valur tal-assi finanzjarji billi jiġi evitat tfixkil mhux meħtieġ fil-fluss tal-fondi. Dan jiżgura wkoll li l-assi tal-istituzzjoni f'diffikultà jintużaw bl-aktar mod produttiv biex jitnaqqas kemm jista' jkun it-telf għall-kredituri fl-Istati Membri parteċipanti, u mhux skont it-tħassib tal-Istati Membri individwali. Il-Bord ta' Riżoluzzjoni jiżgura li d-deċiżjonijiet ta' riżoluzzjoni jiġu implimentati b'mod leali mill-awtoritajiet nazzjonali ta' riżoluzzjoni, skont il-liġi nazzjonali. Għal dan l-iskop, il-Bord għandu s-setgħa li jikkontrolla u jivvaluta l-implimentazzjoni mill-awtoritajiet nazzjonali ta' riżoluzzjoni bl-abbiltà, fejn meħtieġ, li jikseb informazzjoni direttament mill-banek jew iwettaq investigazzjonijiet jew spezzjonijiet fil-post. Meta awtorità nazzjonali ta' riżoluzzjoni ma timplimentax deċiżjoni ta' riżoluzzjoni skont l-iskema ta' riżoluzzjoni miftiehma, il-Bord għandu s-setgħa li jindirizza ċerti deċiżjonijiet direttament lill-bank ikkonċernat biex jitlob li ssir l-azzjoni meħtieġa għall-implimentazzjoni tad-deċiżjoni ta' riżoluzzjoni. 4.2.3. Kooperazzjoni Ewropea u internazzjonali Għall-fini tat-twettiq tal-kompiti tiegħu, il-Bord ta' Riżoluzzjoni se jikkoopera mal-BĊE u l-awtoritajiet l-oħra bis-setgħa li jwettqu superviżjoni tal-istituzzjonijiet tal-kreditu fl-MSU, kif ukoll ma' awtoritajiet oħrajn li jagħmlu parti mis-Sistema Ewropea ta' Superviżjoni Finanzjarja. Il-Bord ta' Riżoluzzjoni se jikkoopera wkoll mill-qrib mal-awtoritajiet nazzjonali ta' riżoluzzjoni billi dawn għandhom rwol fit-tħejjija u l-implimentazzjoni tal-miżuri ta' riżoluzzjoni. Billi ħafna istituzzjonijiet tal-kreditu joperaw mhux biss fl-Unjoni, iżda internazzjonalment, il-Bord ta' Riżoluzzjoni se jkollu esklużivament is-setgħa biex jikkonkludi, f'isem l-awtoritajiet nazzjonali tal-Istati Membri parteċipanti, ftehimiet ta' kooperazzjoni mhux vinkolanti mal-awtoritajiet tal-pajjiżi terzi. 4.3. Il-Fond Uniku għar-Riżoluzzjoni tal-Banek 4.3.1. Prinċipji, stabbiliment u missjonijiet Il-prinċipju taħt l-azzjoni tal-Bord huwa li kwalunkwe telf, kost jew spejjeż oħra mġarrba f'konnessjoni mal-użu tal-għodda ta' riżoluzzjoni l-ewwel se jaqgħu fuq l-azzjonisti u l-kredituri tal-istituzzjoni fir-riżoluzzjoni u wara, jekk ikun meħtieġ, fuq l-industrija finanzjarja. Madankollu, anki jekk il-kost tar-ristrutturar ta' istituzzjoni għandu jiġi allokat lir-riżorsi interni tagħhom, jeħtieġ li jkun hemm mekkaniżmu li jippermetti lill-istituzzjoni (fil-forma oriġinali tagħha, permezz ta' bank tranżitorju jew bħala mezz ta' ġestjoni tal-assi – bank tal-assi ħżiena) tkompli topera. Għalhekk huwa importanti li jiġi stabbilit fond għar-riżoluzzjoni tal-banek biex tiġi żgurata l-effettività tal-azzjonijiet ta' riżoluzzjoni, bħal pereżempju l-provvista ta' finanzjament fuq terminu qasir lil istituzzjoni f'riżoluzzjoni jew garanziji lil xerrejja potenzjali ta' istituzzjoni f'riżoluzzjoni. L-objettiv ewlieni tal-Fond Uniku għar-Riżoluzzjoni huwa li tiġi żgurata l-istabbiltà finanzjarja, aktar milli biex jiġi assorbit it-telf jew jiġi provdut il-kapital lil istituzzjoni f'riżoluzzjoni. Il-Fond ma għandux jitqies bħala fond ta' salvataġġ. Madankollu, jista' jkun hemm ċirkustanzi eċċezzjonali fejn, wara li jiġu eżawriti biżżejjed ir-riżorsi interni (mill-inqas 8 % tal-obbligazzjonijiet u l-fondi proprji tal-istituzzjoni f'riżoluzzjoni), l-objettiv ewlieni ma jkunx jista' jintlaħaq mingħajr ma jiġi permess li l-Fond jassorbi dan it-telf jew jipprovdi l-kapital. Huwa biss f'dawn iċ-ċirkustanzi li l-Fond jista' jaġixxi bħala pjan ta' emerġenza għar-riżorsi privati. Il-ħolqien tal-Fond Uniku għar-Riżoluzzjoni huwa ġustifikat prinċipalment mill-fatt li fis-swieq finanzjarji integrati kwalunkwe appoġġ finanzjarju għar-riżoluzzjoni ta' bank isaħħaħ l-istabbiltà finanzjarja u s-saħħa ta' banek oħrajn mhux biss fl-Istat Membru kkonċernat, iżda wkoll fi Stati Membri oħra. Billi l-banek fl-Istati Membri parteċipanti huma benefiċjarji indiretti tat-tali appoġġ, il-kontribuzzjonijiet għall-finanzjament tal-appoġġ ma għandhomx jiġu limitati għall-banek minn Stat Membru wieħed. F'termini ta' effettività, l-abbiltà tal-Fond biex jiġbor ir-riżorsi mill-banek kollha taż-Żona tal-Euro tipprovdi bafer aktar effettiv kontra l-kriżijiet bankarji fejn it-telf huwa kkonċentrat b'mod asimettriku f'xi Stati Membri u f'dan ir-rigward isservi bħala mekkaniżmu ta' assigurazzjoni fiż-Żona tal-Euro kollha. Il-kriżi reċenti wriet li t-telf sar b'mod differenzjat fl-Istati Membri. Billi t-telf minn kwalunkwe xokk fil-ġejjieni fl-industrija bankarja x'aktarx ikun ikkonċentrat f'mument speċifiku ta' żmien f'xi Stati Membri, mekkaniżmu għal pjan ta' emerġenza privat Ewropew komuni, bil-kontra għall-pjanijiet ta' emerġenza nazzjonali meħuda b'mod individwali, ikun aktar effettiv fl-assorbiment tat-tali xokkijiet permezz ta' kontribuzzjonijiet ex ante, u f'każijiet estremi, ex post mill-industrija bankarja taż-Żona tal-Euro kollha. Għalhekk, bil-ġbir tar-riżorsi fil-livell Ewropew, il-Fond jipprovdi qawwa akbar u jżid ir-reżiljenza tas-sistema bankarja. Fl-istess ħin, it-tixrid b'mod ugwali tal-kontribuzzjonijiet ex post straordinarji bejn il-banek fl-Istati Membri parteċipanti kollha se jnaqqas il-livell tat-tali kontribuzzjonijiet għal kull bank, u b'hekk jillimita kwalunkwe effett proċikliku tat-tali kontribuzzjonijiet. Barra minn hekk, mekkaniżmu fejn l-assorbiment tat-telf jilħaq lil hinn mill-fruntieri nazzjonali, jista' jkisser b'mod effettiv iċ-ċirku vizzjuż tal-interdipendenza bejn il-kriżi bankarja fi Stat Membru partikolari u l-pożizzjoni fiskali tas-sovran. B'dan il-mod, il-piż attwali fuq xi Stati Membri jkun tnaqqas li kieku kien jeżisti Fond Uniku għar-Riżoluzzjoni mill-bidu tal-kriżi finanzjarja. Barra minn hekk, Fond Uniku għar-Riżoluzzjoni bl-abbiltà li jiġbor fondi mill-industrija bankarja fl-Istati Membri parteċipanti kollha se jiddependi fuq bażi ta' kontribuzzjoni akbar u għalhekk se jkollu bażi ta' reputazzjoni miżjuda li tippermetti lill-Bord, jekk meħtieġ, li jissellef aktar fis-suq u b'inqas kost. Abbiltà akbar li jinkiseb il-finanzjament b'mod estern fis-suq se tnaqqas il-ħtieġa għall-Fond li jiddependi fuq il-finanzi pubbliċi f'każijiet ta' telf estrem, li mbagħad jikkontribwixxi għall-ksur tar-rabta bejn is-sovrani u l-banek u għall-protezzjoni tal-kontribwenti mill-kostijiet tar-riżoluzzjoni. Fl-aħħar, l-allinjament tajjeb tal-inċentivi fl-istituzzjonijiet tal-Unjoni Bankarja jitlob ukoll għal fond uniku. Jekk, speċjalment fil-każ tal-gruppi bankarji transfruntiera, kieku l-mezz għall-kopertura tal-kostijiet tar-riżoluzzjoni li jaqbżu dawk li huma assorbiti mill-azzjonisti u l-kredituri, kellu jiġi provdut mill-fondi nazzjonali, l-effettività mhux biss tal-Mekkaniżmu Uniku ta' Riżoluzzjoni iżda wkoll tal-Mekkaniżmu Superviżorju Uniku tiġi affettwata. L-istabbiliment ta' Mekkaniżmu Uniku ta' Riżoluzzjoni jirrikjedi li l-Bord ta' Riżoluzzjoni jkollu aċċess rapidu u effettiv għal Fond Uniku għar-Riżoluzzjoni tal-Banek. Il-Fond joħloq saff estern privat li jista' jipprovdi finanzjament fuq terminu medju u twil biex jevita jew jimminimizza l-użu tal-flus pubbliċi fir-riżolviment tal-banek. Barra minn hekk, iżid l-effettività tal-proċess ta' riżoluzzjoni billi jevita l-kwistjonijiet ta' koordinazzjoni li jqumu fil-mobilizzazzjoni tal-fondi nazzjonali, speċjalment fil-każ tal-gruppi transfruntiera. 4.3.2. Finanzjament tal-Fond Sabiex jiġi żgurat li jkun hemm finanzjament biżżejjed, tiġi evitata l-proċikliċità tas-sistemi Ħallas Waqt Li Tkun Għaddej u tiġi minimizzata l-ħtieġa li jiġi rikjest appoġġ finanzjarju estern, il-Fond jeħtieġ riżorsi disponibbli faċilment. Għal dan l-għan, id-daqs immirat tal-Fond għandu jkun mill-inqas 1 % tad-depożiti koperti fis-sistema bankarja tal-Istati Membri parteċipanti u dan ikun suffiċjenti sabiex tiġi żgurata riżoluzzjoni ordnata fil-kriżi futura sakemm il-kredituri jiġu rikapitalizzati internament b'mill-inqas 8 % tal-obbligazzjonijiet totali u l-fondi proprji tal-istituzzjoni fir-riżoluzzjoni. Fuq il-bażi tad-dejta tal-2011 dwar il-banek u ammont stmat ta' depożiti koperti miżmuma fil-banek fiż-Żona tal-Euro, il-livell immirat ta' 1 % għall-Fond Uniku għar-Riżoluzzjoni se jikkorrispondi għal madwar EUR 55 biljun. Id-daqs immirat tal-Fond f'ammonti assoluti (Euro) se jibqa' dinamiku u se jiżdied awtomatikament jekk tikber l-industrija bankarja. Huwa previst perjodu ta' tranżizzjoni ta' 10 snin qabel ma l-Fond jilħaq il-livell immirat sħiħ tiegħu. Dan jista' jiġi estiż għal 14-il sena jekk il-Fond jagħmel żborżamenti li jaqbżu nofs id-daqs immirat tal-Fond. Jekk ma jsiru l-ebda żborżamenti mill-Fond matul il-fażi inizjali ta' żvilupp, l-industrija bankarja tikkontribwixxi kull sena madwar 10 fil-mija tal-ammont immirat jew f'termini assoluti mardwar EUR 5,5 biljun. Wara l-fażi inizjali għall-iżvilupp tal-Fond, il-banek se jkunu soġġetti għal kontribuzzjonijiet addizzjonali jekk il-bażi ta' kontribuzzjoni tagħhom jikber jew jekk ikun hemm żborżamenti mill-Fond. Jekk il-mezzi finanzjarji disponibbli tal-Fond jilħqu livell aktar baxx minn nofs id-daqs immirat tiegħu, il-banek se jsiru soġġetti għal kontribuzzjoni annwali minima ta' mill-inqas 20 fil-mija tal-obbligazzjonijiet totali (esklużi l-kapital regolatorju u d-depożiti koperti) tal-banek kollha fl-Istati Membri li qed jieħdu sehem fil-Mekkaniżmu Uniku ta' Riżoluzzjoni. Il-kontribuzzjonijiet se jiġu kkalkolati b'mod konformi mad-Direttiva dwar Irkupru u Riżoluzzjoni tal-Banek fuq il-bażi tal-obbligazzjonijiet tal-bank esklużi l-fondi proprji u d-depożiti koperti, u aġġustati għall-profil tar-riskju tagħhom. Dan ifisser li l-banek li huma ffinanzjati kważi esklużivament mid-depożiti fil-prattika se jkollhom kontribuzzjonijiet baxxi ħafna. Ovvjament, dawn il-banek se jikkontribwixxu għall-iskemi ta' garanzija tad-depożiti nazzjonali. Huma previsti salvagwardji sabiex jiġi evitat li l-imposti bankarji fuq il-kontribuzzjonijiet joħolqu kwistjonijiet ta' stabbiltà finanzjarja fl-istituzzjonijiet b'saħħithom, jiġifieri eżenzjoni temporanja mill-obbligu li jitħallsu kontribuzzjonijiet ex post. Meta l-kontribuzzjonijiet ex ante mhumiex suffiċjenti u l-kontribuzzjonijiet ex post mhumiex aċċessibbli minnufih, jista' jkun meħtieġ finanzjament ta; riżerva addizzjonali, speċjalment fil-fażi tranżitorja, sabiex tiġi żgurata l-kontinwità tal-funzjonijiet sistemiċi tal-bank (tal-banek) tul il-proċess ta' ristrutturar. Il-Fond se jkun jista' jikkuntrattja self jew forom oħra ta' appoġġ minn istituzzjonijiet finanzjarji jew parti terzi oħra jekk meħtieġ biex jiffinanzja r-riżoluzzjoni (inkluż mir-riżorsi pubbliċi). Dan l-appoġġ se jitħallas lura fil-prinċipju mill-istituzzjoni nnifisha li hija fir-riżoluzzjoni. Madankollu, jekk dan ma jkunx possibbli, ir-Regolament jipprevedi li t-telf jiġi allokat lill-banek kollha soġġetti għall-mekkaniżmu minn kontribuzzjonijiet ex post. Dan se jiżgura li kwalunkwe użu tar-riżorsi pubbliċi jkun newtrali f'terminu medju. Sabiex jiġi evitat li jinħoloq żvantaġġ għall-Istati Membri li waqqfu fond għar-riżoluzzjoni mad-dħul fis-seħħ ta' din il-proposta, ir-Regolament iħalli f'idejn l-Istati Membri kkonċernati biex jiddeċiedu b'liema mod jintużaw il-fondi nazzjonali għar-riżoluzzjoni eżistenti għall-iskop li jiġu ssodisfati l-obbligi tal-banek tagħhom skont dan ir-Regolament. 4.3.3. Rwol tal-iskemi ta' garanzija tad-depożiti fil-kuntest tar-riżoluzzjoni Meta bank jiġi riżolt, l-iskema ta' garanzija tad-depożiti li l-bank jkun affiljat magħha, tikkontribwixxi sal-ammont tad-depożiti koperti, għall-ammont ta' telf li kellha ġġarrab kieku l-bank ġie stralċjat skont il-proċeduri normali ta’ insolvenza. Dan huwa rwol diġà prevista għal kollox mid-Direttiva [ ]. Barra minn hekk, il-MUR ma jaffettwax l-Iskemi ta' Protezzjoni Instituzzjonali u mekkaniżmi oħra ta' appoġġ finanzjarju intragrupp stabbiliti minn ċerti gruppi ta’ istituzzjonijiet ta’ kreditu. L-MUR se jintervjeni biss meta tali soluzzjonijiet mis-settur privat ma jkunux ta' suċċess fl-indirizzar ta’ falliment ta’ bank. 4.3.4. Rwol tal-Fond fir-riżoluzzjoni ta’ gruppi li jinvolvu istituzzjonijiet barra l-MUR Għall-iskop ta’ riżoluzzjoni ta’ gruppi li jinvolvu kemm l-istituzzjonijiet soġġetti għall-MUR, il-kontribut tal-Fond se jikkorrispondi għall-partijiet tal-grupp li huma soġġetti għall-MUR, filwaqt li l-arranġamenti nazzjonali ta’ finanzjament barra mill-kontribuzzjoni tal-MUR ikopru l-kumplament. Sabiex jissaħħaħ il-finanzjament tar-riżoluzzjoni fis-suq intern kollu, il-proposta tippermetti lill-Fond biex jissellef minn arranġamenti ta’ finanzjament ta' riżoluzzjoni oħra jew jislef lilhom, fuq bażi volontarja. Dan se jippermetti lill-Fond iġorr żborżamenti importanti mhux koperti mill-kontribuzzjonijiet ex ante u ex post. Se jappoġġa wkoll l-arranġamenti ta’ finanzjament ta’ riżoluzzjoni fi Stati Membri barra l-MUR. 4.3.5. Sostituzzjoni tal-arranġamenti nazzjonali għall-finanzjament tar-riżoluzzjoni Billi l-Fond jissostitwixxi l-arranġamenti nazzjonali tal-finanzjament tar-riżoluzzjoni tal-Istati Membri li qed jieħdu sehem fih, l-Istati Membri li diġà stabbilixxew arranġamenti nazzjonali ta’ finanzjament ta’ riżoluzzjoni fi żmien id-dħul fis-seħħ ta’ dan ir-Regolament jistgħu jiddeċiedu dwar l-użu ta’ dawn l-arranġamenti skont il-liġi nazzjonali tagħhom. L-Istati Membri jistgħu wkoll jiddeċiedu li dawk l-arranġamenti nazzjonali ta’ finanzjament ta’ riżoluzzjoni iħallsu l-kontribuzzjonijiet dovuti lill-Fond f’isem il-banek tagħhom sakemm dawk l-arranġamenti jintużaw kollha. 5. IMPLIKAZZJONIJIET BAĠITARJI Il-Bord ta' Riżoluzzjoni se jiġi ffinanzjat bis-sħiħ mill-kontribuzzjonijiet mill-istituzzjonijiet finanzjarji. Madankollu, se jkun hemm xi implikazzjonijiet minimi fuq il-baġit tal-Unjoni fil-fażi tal-bidu tal-Bord. Id-dettalji huma stabbiliti fid-dikjarazzjoni finanzjarja mehmuża. 2013/0253 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta' kreditu u ċert ditti tal-investiment fil-qafas ta’ Mekkaniżmu Uniku ta' Riżoluzzjoni u Fond Uniku għar-Riżoluzzjoni tal-Banek u li jemenda r-Regolament (UE) Nru 1093/2010 tal-Parlament Ewropew u tal-Kunsill. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 tiegħu, Wara li kkunsidraw il-proposta tal-Kummissjoni Ewropea, Wara li l-abbozz tal-att leġiżlattiv intbagħat lill-Parlamenti nazzjonali, Wara li kkunsidraw l-opinjoni tal-Bank Ċentrali Ewropew[11], Wara li kkunsidraw l-opinjoni tal-Kumitat Ekonomiku u Soċjali Ewropew[12], Filwaqt li jaġixxu skont il-proċedura leġiżlattiva ordinarja. Billi: (1) Huwa essenzjali li jkun hemm suq intern integrat aħjar għas-servizzi bankarji sabiex fl-Unjoni jitrawwem l-irkupru ekonomiku. Madankollu, il-kriżi finanzjarja u ekonomika attwali wriet li l-funzjonament tas-suq intern f’dan il-qasam huwa mhedded u li hemm riskju li dejjem qed jiżdied ta' frammentazzjoni finanzjarja. Is-swieq interbankarji saru inqas likwidi u l-attivitajiet bankarji transfruntiera qegħdin jonqsu minħabba l-biża’ ta’ kontaġju, in-nuqqas ta’ fiduċja f’sistemi bankarji nazzjonali oħra u fl-abbiltà tal-Istati Membri li jappoġġaw il-banek. (2) Id-diverġenzi fir-regoli nazzjonali dwar ir-riżoluzzjoni bejn Stati Membri differenti u l-prattiki amministrattivi li jikkorrispondu u n-nuqqas ta’ proċess tat-teħid ta' deċiżjonijiet unifikat fil-livell tal-Unjoni għar-riżoluzzjoni ta’ banek transfruntieri jikkontribwixxu għal dan in-nuqqas ta’ fiduċja u l-instabbiltà tas-suq, minħabba li ma jiżgurawx ċertezza u prevedibbiltà dwar l-eżitu possibbli ta’ falliment ta’ bank. Id-deċiżjonijiet dwar riżoluzzjoni meħuda fil-livell nazzjonali biss jistgħu jwasslu għal distorsjonijiet tal-kompetizzjoni u, fl-aħħar mill-aħħar, li jiddgħajjef is-suq intern (3) B’mod partikolari, il-prattiki differenti tal-Istati Membri fit-trattament tal-kredituri tal-banek f’riżoluzzjoni u fis-salvataġġ tal-banek f'diffikultà għandhom impatt fuq il-perċezzjoni tar-riskju tal-kreditu, is-sodezza finanzjarja u s-solvenza tal-banek tagħhom. Dan idgħajjef l-fiduċja pubblika fis-settur bankarju u jostakola l-eżerċizzju tal-libertà tal-istabbiliment u l-provvista libera ta’ servizzi fis-suq intern minħabba li l-kostijiet ta’ finanzjament ikunu aktar baxxi mingħajr tali differenzi fil-prattiki tal-Istati Membri. (4) Id-diverġenzi fir-regoli nazzjonali dwar ir-riżoluzzjoni bejn Stati Membri differenti u l-prattiki amministrattivi li jikkorrispondu jistgħu jwasslu lill-banek u lill-klijenti li jkollhom kostijiet ogħla tas-self biss minħabba l-post tal-istabbiliment tagħhom u irrispettivament mill-affidabbiltà kreditizja reali tagħhom. Barra minn hekk, il-klijenti tal-banek f’ċerti Stati Membri qegħdin jaffaċċaw rati tas-self ogħla minn dawk li jħallsu l-klijenti tal-banek fi Stati Membri oħra irrispettivament mill-affidabbiltà kreditizja tagħhom. (5) Sakemm ir-regoli, il-prattiki u l-approċċi tar-riżoluzzjoni għall-kondiviżjoni tal-piż jibqgħu nazzjonali u r-riżorsi finanzjarji meħtieġa għall-iffinanzjar tar-riżoluzzjoni jinġabru u jintefqu fil-livell nazzjonali, is-suq intern jibqa' frammentat. Barra minn hekk, is-superviżuri nazzjonali għandhom inċentivi qawwija biex inaqqsu kemm jista’ jkun l-impatt potenzjali tal-kriżijiet bankarji fuq l-ekonomiji nazzjonali tagħhom billi jadottaw azzjoni unilaterali li tiddelimita l-operazzjonijiet bankarji, pereżempju bil-limitazzjoni tat-trasferimenti u s-self bejn il-gruppi, jew billi jiġu imposti aktar rekwiziti ta' likwidità u kapital fuq is-sussidjarji fil-ġuriżdizzjonijiet tagħhom ta’ impriżi prinċipjali li potenzjalment ifallu. Dan jirrestrinġi l-attivitajiet transfruntiera tal-banek u b’hekk joħloq ostakli għall-eżerċizzju tal-libertajiet fundamentali u jgħawweġ il-kompetizzjoni fis-suq intern. (6) Id-Direttiva [ ] tal-Parlament Ewropew u tal-Kunsill[13] armonizzat sa ċertu punt ir-regoli nazzjonali dwar ir-riżoluzzjoni tal-banek u pprevediet il-kooperazzjoni fost l-awtoritajiet tar-riżoluzzjoni meta jiġi indirizzat il-falliment tal-banek transfruntiera. Madankollu, l-armonizzazzjoni prevista fid-Direttiva [ ] mhijiex kompluta u l-proċess tat-teħid tad-deċiżjonijiet mhuwiex iċċentralizzat. Id-Direttiva [ ] essenzjalment tipprevedi għodod komuni ta’ riżoluzzjoni u setgħat disponibbli għall-awtoritajiet nazzjonali ta’ kull Stat Membru imma tħalli diskrezzjoni għall-awtoritajiet nazzjonali fl-applikazzjoni tal-għodod u fl-użu tal-arranġamenti nazzjonali ta’ finanzjament b’appoġġ tal-proċeduri ta’ riżoluzzjoni. Id-Direttiva [ ] ma tevitax li l-Istati Membri jieħdu deċiżjonijiet separati u potenzjalment inkonsistenti fir-rigward tar-riżoluzzjoni ta’ gruppi transfruntiera li jistgħu jaffettwaw il-kostijiet kumplessivi tar-riżoluzzjoni. Barra minn hekk, peress li tipprevedi arranġamenti nazzjonali ta’ finanzjament, din ma tnaqqasx biżżejjed id-dipendenza tal-banek fuq l-appoġġ mill-baġits nazzjonali u ma tevitax approċċi differenti mill-Istati Membri fl-użu tal-arranġamenti ta’ finanzjament. (7) L-iżgurar ta' deċiżjonijiet ta' riżoluzzjoni uniformi effettivi għall-banek f'diffikultà fl-Unjoni, inkluż dwar l-użu ta’ finanzjament miġbur fil-livell tal-Unjoni, huwa essenzjali għat-tlestija tas-suq intern fis-servizzi finanzjarji. Fis-suq intern, il-falliment tal-banek fi Stat Membru wieħed jista' jaffettwa l-istabbiltà tas-swieq finanzjarji tal-Unjoni kollha kemm hi. L-iżgurar ta' regoli effettivi u uniformi dwar ir-riżoluzzjoni u kundizzjonijiet indaqs għall-finanzjament tar-riżoluzzjoni fl-Istati Membri kollha huwa fl-aħjar interess mhux biss tal-Istati Membri fejn joperaw il-banek, iżda wkoll tal-Istati Membri kollha inġenerali bħala mezz sabiex tiġi preservata l-kompetizzjoni u biex jitjieb il-funzjonament tas-suq intern. Is-sistemi bankarji fis-suq intern huma interkonnessi ħafna, il-gruppi bankarji huma internazzjonali u l-banek għandhom perċentwali kbir ta’ assi barranin. Fin-nuqqas ta’ Mekkaniżmu Uniku ta' Riżoluzzjoni, il-kriżijiet bankarji fl-Istati Membri li qed jieħdu sehem fil-Mekkaniżmu Superviżorju Uniku (MSU) jkollhom impatt sistemiku negattiv aktar b’saħħtu anki fi Stati Membri mhux parteċipanti. L-istabbiliment tal-Mekkaniżmu Uniku ta' Riżoluzzjoni se jżid l-istabbiltà tal-banek tal-Istati Membri parteċipanti u jevita li l-kriżijiet jinxterdu fl-Istati Membri mhux parteċipanti u għalhekk se jiffaċilita il-funzjonament tas-suq intern kollu. (8) Wara l-istabbiliment tal-MSU bir-Regolament tal-Kunsill (UE) Nru .../... [14]fejn il-banek fl-Istati Membri parteċipanti huma taħt superviżjoni b'mod ċentrali mill-Bank Ċentrali Ewropew (BĊE), hemm allinjament ħażin bejn is-superviżjoni tal-Unjoni tat-tali banek u t-trattament nazzjonali ta’ dawk il-banek fil-proċedimenti tar-riżoluzzjoni skont id-Direttiva [ ]. (9) Filwaqt li l-banek fl-Istati Membri li jibqgħu barra mill-MSU jibbenefikaw fil-livell nazjonali minn arranġamenti ta' superviżjoni, riżoluzzjoni u salvagwardja finanzjarja li huma allinjati, il-banek fl-Istati Membri parteċipanti fl-MSU tal-Unjoni huma soġġetti għal arranġamenti tal-Unjoni għas-superviżjoni u arranġamenti nazzjonali għar-riżoluzzjoni u s-salvagwardji finanzjarji. Dan l-allinjament ħażin joħloq żvantaġġ kompetittiv għall-banek fl-Istati Membri li qed jieħdu sehem fl-MSU meta mqabbla ma’ dawk fl-Istati Membri l-oħra. Peress li s-superviżjoni u r-riżoluzzjoni qegħdin fuq żewġ livelli differenti mal-MSU, l-intervent u r-riżoluzzjoni fil-banek fl-Istati Membri li qed jieħdu sehem fl-MSU ma jkunux rapidi, konsistenti u effettivi daqs fil-banek fl-Istati Membri barra mill-MSU. Dan għandu riperkussjonijiet negattivi fuq il-kostijiet tal-finanzjament għal dawn il-banek u joħloq żvantaġġ kompetittiv b’effetti detrimentali għall-Istati Membri li fihom joperaw dawk il-banek u għall-funzjonament globali tas-suq intern. Għalhekk, mekkaniżmu ta’ riżoluzzjoni ċentralizzat għall-banek kollha li joperaw fl-Istati Membri li qed jieħdu sehem fl-MSU huwa essenzjali biex jiġu ggarantiti kundizzjonijiet indaqs. (10) Il-kondiviżjoni tar-responsabilitajiet tar-riżoluzzjoni bejn il-livell nazzjonali u dak tal-Unjoni għandha tiġi allinjata mal-kondiviżjoni tar-responsabbiltajiet ta' superviżjoni bejn dawk il-livelli. Sakemm is-superviżjoni tibqa’ nazzjonali fi Stat Membru, dak l-Istat Membru għandu jibqa’ responsabbli għall-konsegwenzi finanzjarji ta’ falliment ta’ bank. Il-Mekkaniżmu Uniku ta' Riżoluzzjoni għalhekk għandu jkun estiż biss għall-banek u l-istituzzjonijiet finanzjarji stabbiliti fl-Istati Membri parteċipanti fil-MSU u soġġetti għas-superviżjoni tal-BĊE fil-qafas tal-MSU. Il-banek stabbiliti fl-Istati Membri mhux parteċipanti fl-MSU ma għandhomx ikunu soġġetti għall-Mekkaniżmu Uniku ta' Riżoluzzjoni. Jekk tali Stati Membri isiru soġġetti għall-Mekkaniżmu Uniku ta' Riżoluzzjoni, dan joħloq l-inċentivi żbaljati għalihom. B’mod partikolari, is-superviżuri f’dawn l-Istati Membri jistgħu jsiru aktar klementi lejn il-banek fil-ġuriżdizzjonijiet tagħhom peress li ma jkollhomx iġorru r-riskju finanzjarju sħiħ tal-fallimenti tagħhom. Għalhekk, biex ikun żgurat paralleliżmu mal-MSU, il-Mekkaniżmu Uniku ta' Riżoluzzjoni għandu japplika għall-Istati Membri parteċipanti fl-MSU. Meta l-Istati Membri jingħaqdu mal-MSU, dawn għandhom awtomatikament isiru soġġetti għall-Mekkaniżmu Uniku ta' Riżoluzzjoni wkoll. Fl-aħħar mill-aħħar, il-Mekkaniżmu Uniku ta' Riżoluzzjoni huwa mistenni li jiġi estiż għas-suq intern kollu kemm hu. (11) Fond Uniku għar-Riżoluzzjoni tal-Banek (minn hawn’ il quddiem imsejjaħ il-“Fond”) huwa element essenzjali li mingħajru Mekkaniżmu Uniku ta' Riżoluzzjoni ma jistax jaħdem kif suppost. Sistemi differenti ta’ finanzjament nazzjonali ifixklu l-applikazzjoni ta’ regoli uniformi dwar ir-riżoluzzjoni tal-banek fis-suq intern. Il-Fond għandu jgħin sabiex tiġi żgurata prattika amministrattiva uniformi fil-finanzjament tar-riżoluzzjoni u jiġi evitat il-ħolqien ta' ostakoli għall-eżerċizzju tal-libertajiet fundamentali jew id-distorsjoni tal-kompetizzjoni fis-suq intern minħabba prattiki nazzjonali. Il-Fond għandu jkun iffinanzjat direttament mill-banek u għandu jinġabar fil-livell tal-Unjoni sabiex ir-riżorsi tar-riżoluzzjoni jkunu jistgħu jiġu oġġettivament allokati fl-Istati Membri biex b’hekk tiżdied l-istabbiltà finanzjarja u tiġi limitata r-rabta bejn il-perċezzjoni tal-pożizzjoni fiskali tal-Istati Membri individwali u l-kostijiet tal-iffinanzjar tal-banek u l-intrapriżi li joperaw f’dawk l-Istati Membri. (12) Għalhekk huwa neċessarju li jiġu adottati miżuri biex jinħoloq Mekkaniżmu Uniku ta' Riżoluzzjoni għall-Istati Membri kollha parteċipanti f’Mekkaniżmu Superviżorju Uniku sabiex jiġi ffaċilitat il-funzjonament xieraq u stabbli tas-suq intern. (13) Applikazzjoni ċentralizzata tar-regoli dwar ir-riżoluzzjoni tal-banek stabbiliti fid-Direttiva [ ] minn awtorità tar-riżoluzzjoni unika tal-Unjoni fl-Istati Membri parteċipanti tista’ tkun żgurata biss fejn ir-regoli li jirregolaw l-istabbiliment u l-funzjonament ta’ Mekkaniżmu Uniku ta' Riżoluzzjoni huma direttament applikabbli fl-Istati Membri sabiex jiġu evitati interpretazzjonijiet diverġenti fost l-Istati Membri. Dan għandu jġib benefiċċji għas-suq intern kollu kemm hu għaliex se tikkontribwixxi biex tiġi żgurata kompetizzjoni ġusta u biex jiġu evitati ostakoli għall-eżerċizzju liberu tal-libertajiet fundamentali mhux biss fl-Istati Membri parteċipanti iżda fis-suq intern kollu. (14) B'riflessjoni tal-kamp ta' applikazzjoni tar-Regolament tal-Kunsill (UE) Nru.../..., Mekkaniżmu Uniku ta' Riżoluzzjoni għandu jkopri l-istituzzjonijiet ta’ kreditu kollha stabbiliti fl-Istati Membri parteċipanti. Madankollu, fil-qafas ta’ Mekkaniżmu Uniku ta' Riżoluzzjoni, għandu jkun possibbli li tiġi riżolta direttament kwalunkwe istituzzjoni ta’ kreditu ta’ Stat Membru parteċipanti sabiex jiġu evitati assimetriji fis-suq intern fit-trattament ta’ istituzzjonijiet u kredituri f'diffikultà matul proċess ta’ riżoluzzjoni. Sal-punt li l-impriżi prinċipali, id-ditti tal-investiment u l-istituzzjonijiet finanzjarji jiġu inklużi fis-superviżjoni konsolidata mill-BĊE, dawn għandhom ikunu inklużi fil-kamp ta’ applikazzjoni tal-Mekkaniżmu Uniku ta' Riżoluzzjoni. Għalkemm il-BĊE mhux se jwettaq superviżjoni ta' dawk l-istituzzjonijiet waħdu, se jkun l-uniku superviżur li se jkollu perċezzjoni globali tar-riskju li grupp, u indirettament il-membri individwali, se jkunu esposti għalih. L-esklużjoni tal-entitajiet li jiffurmaw parti mis-superviżjoni konsolidata fil-kamp ta' applikazzjoni tal-BĊE mill-kamp ta' applikazzjoni tal-Mekkaniżmu Uniku ta' Riżoluzzjoni tagħmilha impossibbli li wieħed jippjana għar-riżoluzzjoni ta’ gruppi bankarji u li tiġi adottata strateġija ta' riżoluzzjoni ta’ grupp, u tagħmel kwalunkwe deċiżjoni ta' riżoluzzjoni ħafna inqas effettiva. (15) Fil-Mekkaniżmu Uniku ta' Riżoluzzjoni, id-deċiżjonijiet għandhom jittieħdu fil-livell l-aktar xieraq. (16) Il-BĊE, bħala s-superviżur fl-MSU, huwa fl-aqwa pożizzjoni biex jevalwa jekk istituzzjoni ta’ kreditu hijiex qed tfalli jew probabbli tfalli u jekk ma hemm l-ebda prospett raġonevoli li azzjoni alternattiva mis-settur privat jew superviżorja tkun tista' tevita li din tfalli fi żmien raġonevoli. Il-Bord, malli ssir in-notifika tal-BĊE, għandu jipprovdi rakkomandazzjoni lill-Kummissjoni. Minħabba l-ħtieġa li jiġu bbilanċjati l-interessi differenti involuti, il-Kummissjoni għandha tiddeċiedi jekk istituzzjoni għandhiex titpoġġa taħt riżoluzzjoni jew le u għandha tiddeċiedi wkoll fuq qafas ta’ riżoluzzjoni ċar u dettaljat li jistabbilixxi l-azzjonijiet tar-riżoluzzjoni li għandhom jittieħdu mill-Bord. F'dan il-qafas, il-Bord għandu jiddeċiedi dwar skema ta' riżoluzzjoni u jagħti struzzjonijiet lill-awtoritajiet nazzjonali ta' riżoluzzjoni dwar l-għodod u s-setgħat ta' riżoluzzjoni li għandhom jiġi eżekwiti fil-livell nazzjonali. (17) Il-Bord għandu jkollu s-setgħa li jieħu deċiżjonijiet, partikolarment, f'konnessjoni mar-riżolvibbiltà u tneħħija tal-impedimenti għar-riżolvibbiltà u t-tħejja għall-azzjonijiet ta' riżoluzzjoni. L-awtoritajiet nazzjonali ta' riżoluzzjoni għandhom jassistu l-Bord fl-ippjanar u fit-tħejjija tad-deċiżjonijiet tar-riżoluzzjoni. Barra minn hekk, peress li l-eżerċizzju tas-setgħat tar-riżoluzzjoni jinvolvi l-applikazzjoni tal-liġi nazzjonali, l-awtoritajiet nazzjonali ta' riżoluzzjoni għandhom ikunu responsabbli għall-implimentazzjoni tad-deċiżjonijiet tar-riżoluzzjoni. (18) Huwa strumentali għall-funzjonament tajjeb tas-suq intern li l-istess regoli japplikaw għall-miżuri tar-riżoluzzjoni kollha, irrispettivament minn jekk jittieħdux mill-awtoritajiet nazzjonali ta’ risoluzzjoni skont id-Direttiva [ ] jew fil-qafas tal-Mekkaniżmu Uniku ta' Riżoluzzjoni. Il-Kummissjoni se tivvaluta dawk il-miżuri skont l-Artikolu 107 TFUE. Meta l-użu ta' arranġamenti tal-finanzjament ta' riżoluzzjoni ma jinvolvix l-għajnuna mill-Istat skont l-Artikolu 107(1) TFUE, il-Kummissjoni għandha, sabiex tiżgura kundizzjonijiet indaqs fis-suq intern, tivvaluta dawk il-miżuri b'analoġija mal-Artikolu 107 TFUE. Jekk ma tkunx meħtieġa notifika skont l-Artikolu 108 TFUE billi l-ebda għajnuna mill-istat skont l-Artikolu 107 TFUE ma tkun involuta fl-użu propost tal-Fond mill-Bord, sabiex tiġi żgurata l-integrità tas-suq intern bejn l-Istati Membri parteċipant u dawk li mhumiex, il-Kummissjoni għandha tapplika r-regoli rilevanti tal-għajnuna mill-Istat skont l-Artikolu 107 TFUE b'analoġija meta tivvaluta l-użu propost tal-Fond. Il-Bord ma għandux jiddeċiedi dwar skema ta' riżoluzzjoni qabel ma l-Kummissjoni tkun żgurat, b'analoġija mar-regoli tal-għajnuna mill-Istat li l-użu tal-Fond isegwi l-istess regoli bħall-interventi minn arranġamenti nazzjonali tal-finanzjament. (19) Sabiex jiġi żgurat proċess ta’ teħid ta’ deċiżjonijiet mingħajr dewmien u effettiv fir-riżoluzzjoni, il-Bord għandu jkun aġenzija tal-Unjoni speċifika bi struttura speċifika, li tikkorrispondi għall-kompiti speċifiċi tiegħu, u li tkun ibbażata fuq il-mudell ta’ kull aġenzija oħra tal-Unjoni. Il-kompożizzjoni tiegħu għandha tiżgura li jitqiesu kif dovut l-interessi rilevanti kollha involuti fil-proċedimenti ta' riżoluzzjoni. Il-Bord għandu jopera f'sessjonijiet eżekuttivi u plenarji. Fis-sessjoni eżekuttiva tiegħu, għandu jkun magħmul minn Direttur Eżekuttiv, Viċi-Direttur Eżekutti u rappreżentanti tal-Kummissjoni u l-BĊE. Minħabba l-missjonijiet tal-Bord, id-Direttur Eżekuttiv u l-Viċi-Direttur Eżekuttiv għandhom jinħatru mill-Kunsill fuq proposta mill-Kummissjoni u wara li jinstema' mill-Parlament Ewropew. Meta tkun qed tiddelibera dwar riżoluzzjoni ta' bank jew grupp stabbilit fi Stat Membru parteċipanti wieħed, is-sessjoni eżekuttiva tal-Bord għandha ssejjaħ u tinvolvi wkoll fil-proċess tat-teħid ta' deċiżjonijiet il-membru maħtur mill-Istat Membru konċernat li jirrappreżenta lill-awtorità nazzjonali ta' riżoluzzjoni tiegħu. Meta tiddelibera dwar grupp transfruntiera, il-membri maħtura kemm mill-Istat Membru tad-domiċilju kif ukoll mill-Istati Membri ospitanti kollha kkonċernati li jirrappreżentaw lill-awtoritajiet nazzjonali ta' riżoluzzjoni rilevanti għandhom jissejħu wkoll u jkunu involuti fil-proċess tat-teħid tad-deċiżjonijiet tas-sessjoni eżekuttiva tal-Bord. Madankollu, l-awtoritajiet tad-domiċilju u dawk ospitanti għandu jkollhom influwenza bbilanċjata fuq id-deċiżjoni, u għalhekk l-awtoritajiet tad-domiċilju għandu jkollhom vot wieħed b’mod konġunt. L-osservaturi, inkluż rappreżentant tal-MES u tal-Grupp tal-Euro, jistgħu wkoll jiġu mistiedna biex jattendu l-laqgħat tal-Bord. (20) Fid-dawl tal-missjonijiet tal-Bord u l-objettivi tar-riżoluzzjoni li jinkludu l-protezzjoni tal-fondi pubbliċi, il-funzjonament tal-Bord għandu jiġi ffinanzjat minn kontribuzzjonijiet imħallsa mill-istituzzjonijiet fl-Istati Membri parteċipanti. (21) Il-Bord, u l-Kummissjoni, fejn rilevanti, għandhom jissostitwixxu l-awtoritajiet nazzjonali ta' riżoluzzjoni maħtura skont id-Direttiva [ ] fir-rigward tal-aspetti kollha relatati mal-proċess tat-teħid tad-deċiżjonijiet tar-riżoluzzjoni. L-awtoritajiet nazzjonali ta' riżoluzzjoni maħtura skont id-Direttiva [ ] għandhom ikomplu jwettqu attivitajiet relatati mal-implimentazzjoni tal-iskemi tar-riżoluzzjoni adottati mill-Bord. Sabiex jiġu żgurati t-trasparenza u l-kontroll demokratiku, kif ukoll sabiex jiġu salvagwardjati d-drittijiet tal-istituzzjonijiet tal-Unjoni, il-Bord għandu jagħti rendikont lill-Parlament Ewropew u lill-Kunsill għal kull deċiżjoni meħuda fuq il-bażi ta’ din il-proposta. Għall-istess raġunijiet ta’ trasparenza u kontroll demokratiku, il-parlamenti nazzjonali għandu jkollhom ċerti drittijiet biex jiksbu informazzjoni dwar l-attivitajiet tal-Bord u biex jidħlu fi djalogu miegħu. (22) Fejn id-Direttiva [ ] tipprevedi l-possibbiltà li jiġu applikati obbligi ssimplifikati jew eżenzjonijiet mill-awtoritajiet nazzjonali ta' riżoluzzjoni fir-rigward tar-rekwiżit tal-abbozzar tal-pjanijiet ta’ riżoluzzjoni, għandu jkun ipprovdut għal proċedura li biha l-Bord ikun jista' jawtorizza al-applikazzjoni tat-tali obbligi simplifikati. (23) Biex jiġi żgurat approċċ uniformi għall-istituzzjonijiet u l-gruppi l-Bord għandu jingħata s-setgħa li jfassal pjanijiet ta’ riżoluzzjoni għal tali istituzzjonijiet u gruppi. Il-Bord għandu jivvaluta r-riżolvabbiltà tal-istituzzjonijiet u l-gruppi, u jieħu miżuri bil-għan li jitneħħew l-impedimenti għar-riżolvibbiltà, jekk ikun hemm. Il-Bord għandu jeħtieġ li l-awtoritajiet nazzjonali ta' riżoluzzjoni japplikaw it-tali miżuri xierqa mfassla biex ineħħu l-impedimenti għar-riżolvibbiltà sabiex tiġi żgurata l-konsistenza u r-riżolvibbiltà tal-istituzzjonijiet ikkonċernati. (24) L-ippjanar tar-riżoluzzjoni huwa komponent essenzjali ta' riżoluzzjoni effettiva. Il-Bord għalhekk għandu s-setgħa jitolob bidliet fl-istruttura u l-organizzazzjoni ta' istituzzjonijiet jew gruppi sabiex ineħħu impedimenti prattiċi għall-applikazzjoni tal-għodod tar-riżoluzzjoni u jiżguraw ir-riżolvibbiltà tal-entitajiet konċernati. Minħabba n-natura potenzjalment sistemika tal-istituzzjonijiet kollha, huwa kruċjali, sabiex tinżamm l-istabbiltà finanzjarja, li l-awtoritajiet ikollhom il-possibbiltà jirriżolvu kwalunkwe istituzzjoni. Sabiex jiġi rispettat id-dritt li jitwettaq negozju stabbilit fl-Artikolu 16 tal-Karta tad-Drittijiet Fundamentali, id-diskrezzjoni tal-Bord għandha tkun limitata biss għal dak li huwa meħtieġ sabiex jiġu ssimplifikati l-istruttura u l-operati tal-istituzzjoni biex titjieb r-riżoluzzjoni tagħha. Barra minn dan, kwalunkwe miżura imposta għal dawn l-għanijiet għandha tkun konsistenti mal-liġi tal-UE. Il-miżuri la għandhom ikunu direttament u lanqas indirettament diskriminatorji abbażi tan-nazzjonalità, u għandhom jiġu ġġustifkati mir-raġuni prevalenti tal-interess pubbliku fl-istabbiltà finanzjarja. Sabiex jiġi ddeterminat jekk azzjoni tteħditx fl-interess pubbliku ġenerali, il-Bord, li jaġixxi fl-interess pubbliku ġenerali, għandu jkun jista' jilħaq l-objettivi tiegħu ta' riżoluzzjoni mingħajr ma jiltaqa' ma' impedimenti għall-applikazzjoni tal-għodod ta' riżoluzzjoni jew għall-abbiltà tiegħu li jeżerċita s-setgħat mogħtija lilu. Barra minn hekk, azzjoni ma għandhiex tmur lil hinn mill-minimu meħtieġ sabiex jinkisbu l-objettivi. (25) Il-Mekkaniżmu Uniku ta' Riżoluzzjoni għandu jinbena fuq l-oqsfa tad-Direttiva [ ] u l-MSU. Għalhekk, il-Bord għandu jingħata s-setgħa li jintervjeni fi stadju bikri fejn is-sitwazzjoni finanzjarja jew is-solvenza ta’ istituzzjoni tkun qiegħda tiddeterjora. L-informazzjoni li l-Bord jirċievi mingħand l-awtoritajiet nazzjonali ta' riżoluzzjoni jew il-BĊE f’dan l-istadju hija strumentali biex issir determinazzjoni dwar l-azzjoni li jista' jieħu sabiex iħejji għar-riżoluzzjoni tal-istituzzjoni kkonċernata. (26) Sabiex tiġi żgurata azzjoni ta’ riżoluzzjoni rapida meta issir neċessarja, il-Bord għandu jimmonitorja mill-qrib, f’kooperazzjoni mal-awtorità kompetenti rilevanti jew il-BĊE, is-sitwazzjoni tal-istituzzjonijiet ikkonċernati u l-konformità ta’ dawk l-istituzzjonijiet ma' kwalunkwe miżura ta' intervent bikri meħuda fir-rigward tagħhom. (27) Sabiex jiminimizza x-xkiel fis-suq finanzjarju u fl-ekonomija, il-proċess tar-riżoluzzjoni għandu jitwettaq f’perjodu ta’ żmien qasir. Il-Kummissjoni għandha, matul il-proċedura ta’ riżoluzzjoni, ikollha aċċess għal kwalunkwe informazzjoni li tqis meħtieġa sabiex tieħu deċiżjoni infurmata fil-proċess tar-riżoluzzjoni. Fejn il-Kummissjoni tiddeċiedi li tqiegħed istituzzjoni f'riżoluzzjoni, il-Bord għandu minnufih jadotta skema ta’ riżoluzzjoni li tistabbilixxi d-dettalji tal-għodod u s-setgħat tar-riżoluzzjoni li għandhom jiġu applikati, u l-użu ta’ kwalunkwe arranġamenti ta’ finanzjament. (28) Il-likwidazzjoni ta' istituzzjoni f'diffikultà skont proċeduri normali ta’ insolvenza tista’ tipperikola l-istabbiltà finanzjarja, titterrompi l-provvista ta’ servizzi essenzjali u taffettwa l-protezzjoni tad-depożituri. F’dan il-każ hemm interess pubbliku fl-applikazzjoni ta’ għodod ta’ riżoluzzjoni. L-objettivi tar-riżoluzzjoni għandhom għalhekk ikunu li tiġi żgurata l-kontinwità ta’ servizzi finanzjarji essenzjali, li tinżamm l-istabbiltà tas-sistema finanzjarja, li jitnaqqas il-periklu morali billi tiġi mminimizzata d-dipendenza fuq l-għajnuna finanzjarja pubblika għal istituzzjonijiet f'diffikultà, u li jiġu protetti d-depożituri. (29) Madankollu, dejjem għandu jitqies l-istralċ ta' istituzzjoni insolventi permezz ta' proċeduri normali ta' insolvenza qabel ma tkun tista' tittieħed deċiżjoni li l-istituzzjoni tinżamm bħala negozju avvjat. Istituzzjoni insolventi għandha tinżamm bħala negozju avvjat għal skopijiet ta' stabbiltà politika, u kemm jista' jkun bl-użu ta’ fondi privati. Dan jista’ jinkiseb jew permezz ta’ bejgħ jew fużjoni ma’ akkwirent mis-settur privat jew permezz ta’ tnaqqis fil-valur tal-obbligazzjonijiet tal-istituzzjoni jew wara l-konverżjoni tad-dejn tagħha għal ekwità, sabiex isseħħ rikapitalizzazzjoni. (30) Fl-eżerċizzju tas-setgħat ta' riżoluzzjoni, il-Kummissjoni u l-Bord għandhom jaċċertaw ruħhom li l-azzjonisti u l-kredituri jġarrbu sehem xieraq mit-telf, li l-maniġers jiġu ssostitwiti, li l-kostijiet tar-riżoluzzjoni tal-istituzzjoni jiġu mminimizzati, u li l-kredituri kollha tal-istituzzjoni insolventi li huma tal-istess klassi jiġu ttrattati b’mod simili. (31) Il-limitazzjonijiet fuq id-drittijiet tal-azzjonisti u l-kredituri għandhom ikunu konformi mal-Artikolu 52 tal-Karta tad-Drittijiet Fundamentali. L-għodod tar-riżoluzzjoni għandhom għalhekk jiġu applikati biss lil dawk l-istituzzjonijiet li jkunu qed ifallu jew probabbli li jfallu, u dan biss meta jkun neċessarju biex jintlaħaq l-objettiv tal-istabbiltà finanzjarja fl-interess ġenerali. Partikolarment, l-għodod ta' riżoluzzjoni għandhom jiġu applikati fejn l-istituzzjoni ma tistax tiġi stralċjata skont proċeduri normali ta’ insolvenza mingħajr ma tiġi distabbilizzata s-sistema finanzjarja u l-miżuri jkunu neċessarji sabiex jiġi żgurat trasferiment rapidu u l-kontinwazzjoni ta' funzjonijiet sistemikament importanti u fejn ma hemm l-ebda prospett raġonevoli għal kwalunkwe soluzzjoni privata alternattiva, inklużi kwalunkwe żieda fil-kapital mill-azzjonisti eżistenti jew minn kwalunkwe parti terza biżżejjed biex tiġi restawrata l-vijabbiltà sħiħa tal-istituzzjoni. (32) Interferenza mad-drittijiet tas-sjieda ma għandhiex tkun sproporzjonata. Bħala konsegwenza, l-azzjonisti u l-kredituri affettwati ma għandhomx iġarrbu iktar telf minn dawk li kienu jġarrbu kieku l-istituzzjoni ġiet stralċjata fiż-żmien meta ttieħted id-deċiżjoni tar-riżoluzzjoni. Fil-każ ta' trasferiment parzjali tal-assi ta' istituzzjoni f'riżoluzzjoni lil xerrej privat jew istituzzjoni tranżitorja, il-parti residwa tal-istituzzjoni fir-riżoluzzjoni għandha tiġi stralċjata skont il-proċeduri normali ta’ insolvenza. Sabiex jiġu protetti l-azzjonisti u l-kredituri eżistenti tal-istituzzjoni fil-proċedimenti tal-istralċ, dawn għandhom ikunu intitolati jirċievu bi ħlas għall-pretensjonijiet tagħhom mhux inqas minn dak li huwa stmat li kienu jirkupraw kieku l-istituzzjoni kollha ġiet stralċjata skont proċeduri normali ta’ insolvenza. (33) Sabiex jiġi protett id-dritt tal-azzjonisti u jiġi żgurat li l-kredituri ma jirċevux inqas minn dak li kienu jirċievu fi proċeduri normali ta' insolvenza, għandhom jiġu stabbiliti obbligi ċari fir-rigward tal-valwazzjoni tal-assi u l-obbligazzjonijiet tal-istituzzjoni u żmien suffiċjenti għandu jitħalla biex issir stima xierqa tat-trattament li kienu jirċievu kieku l-istituzzjoni ġiet stralċjata skont proċeduri normali ta’ insolvenza. Għandu jkun hemm il-possibbiltà li tali valwazzjoni tinbeda diġà fil-fażi ta' intervent bikri. Qabel tittieħed kwalunkwe azzjoni ta' riżoluzzjoni, għandha titwettaq stima tal-valur tal-assi u l-obbligazzjonijiet tal-istituzzjoni u tat-trattament li l-azzjonisti u l-kredituri kienu jirċievu taħt il-proċeduri normali ta’ insolvenza. (34) Huwa importanti li t-telf jiġi rrikonoxxut mal-falliment tal-istituzzjoni. Il-prinċipju ta' gwida għall-valwazzjoni tal-assi u l-obbligazzjonijiet ta' istituzzjonijiet li qed ifallu għandu jkun il-valur tagħhom fis-suq fil-mument meta l-għodod tar-riżoluzzjoni jiġu applikati u sakemm is-swieq ikunu qed jiffunzjonaw sew. Meta s-swieq verament ma jkunux qed jiffunzjonaw sew, il-valwazzjoni għandha titwettaq fuq il-valur ekonomiku fit-tul ta' żmien debitament ġustifikat tal-assi u l-obbligazzjonijiet. Għandu jkun possibbli, għar-raġunijiet ta’ urġenza, li l-Bord jagħmel valwazzjoni provviżorja rapida tal-assi jew l-obbligazzjonijiet ta’ istituzzjoni f'diffikultà li għandha tapplika sakemm titwettaq valwazzjoni indipendenti. (35) Sabiex jiġi żgurat li l-proċess ta' riżoluzzjoni jibqa' oġġettiv u ċert, jeħtieġ li jiġi stabbilit l-ordni li biha l-pretensjonijiet skoperti tal-kredituri kontra istituzzjoni f'riżoluzzjoni għandhom jitnaqqsu fil-valur jew jiġu konvertiti. Sabiex jiġi limitat ir-riskju li l-kredituri jġarrbu telf akbar milli kieku l-istituzzjoni ġiet stralċjata skont proċeduri normali ta’ insolvenza, l-ordni li għandha tiġi stabbilita għandha tkun applikabbli kemm fil-proċeduri normali ta’ insolvenza u fit-tnaqqis fil-valur jew il-konverżjoni mwettqa fi proċedura ta' riżoluzzjoni. Dan għandu wkoll jiffaċilita l-ipprezzar tad-dejn. (36) Il-Kummissjoni għandha tipprovdi l-qafas biex tittieħed l-azzjoni tar-riżoluzzjoni skont iċ-ċirkustanzi tal-każ u għandha tkun tista’ taħtar għall-użu l-għodda kollha meħtieġa għar-riżoluzzjoni. Fi ħdan dak il-qafas ċar u preċiż, il-Bord għandu jiddeċiedi dwar l-iskema tar-riżoluzzjoni dettaljata. L-għodod ta’ riżoluzzjoni rilevanti għandhom jinkludu tal-għodda tal-bejgħ tan-negozju, l-għodda tal-istituzzjoni tranżitorja, l-għodda tar-rikapitalizzazzjoni interna u l-għodda tas-separazzjoni tal-assi, li huma wkoll previsti fid-Direttiva [ ]. Il-qafas għandu wkoll jagħmilha possibbli li jiġi evalwat jekk il-kundizzjonijiet għal tat-tniżżil fil-valur u l-konverżjoni tal-istrumenti kapitali humiex ssodisfati. (37) L-għodda ta' bejgħ ta’ negozju għandha tippermetti l-bejgħ tal-istituzzjoni jew parti minn negozju tagħha lil akkwirent wieħed jew aktar mingħajr il-kunsens tal-azzjonisti. (38) L-għodda tas-separazzjoni tal-assi għandha tippermetti lill-awtoritajiet jittrasferixxu assi bi prestazzjoni baxxa jew danneġġati lil vettura separata. Din l-għodda għandha tintuża biss flimkien ma’ għodod oħra sabiex jiġi evitat vantaġġ kompetittiv mhux mistħoqq għall-istituzzjoni li qed tfalli. (39) Reġim ta’ riżoluzzjoni effettiv għandu jnaqqas l-ispejjeż tar-riżoluzzjoni ta' istituzzjoni li tkun qed tfalli li jġarrbu l-kontribwenti. Għandu jiżgura wkoll li anki istituzzjonijiet kbar ta' importanza sistemika jkunu jistgħu jiġu riżolti mingħajr ma jipperikolaw l-istabbiltà finanzjarja. L-għodda tar-rikapitalizzazzjoni interna tilħaq dak l-objettiv billi tiżgura li l-azzjonisti u l-kredituri tal-entità jġarrbu telf xieraq u parti xierqa minn dawk il-kostijiet. Għal dan il-għan, is-setgħat statutorji tat-tniżżil fil-valur tad-dejn għandhom jiġu inklużi f'qafas għar-riżoluzzjoni, bħala alternattiva addizzjonali flimkien ma’ għodod oħra tar-riżoluzzjoni, kif rakkomandat mill-Bord għall-Istabbiltà Finanzjarja. (40) Sabiex jiġi żgurat li l-awtoritajiet tar-riżoluzzjoni jkollhom il-flessibbiltà meħtieġa sabiex jallokaw telf lill-kredituri f’firxa ta' ċirkustanzi, huwa xieraq li dawk l-awtoritajiet ikunu jistgħu japplikaw l-għodda tal-ippleġġjar intern kemm fejn l-objettiv huwa li l-istituzzjoni li qed tfalli tiġi riżolta bħala negozju avvjat, kif ukoll fejn ikun hemm prospett realistiku li l-vijabbiltà tal-istituzzjoni tista' tiġi restawrata u fejn servizzi sistemikament importanti jiġu ttrasferiti lil istituzzjoni tranżitorja u l-parti reżidwa tal-istituzzjoni tieqaf topera u tiġi stralċjata. (41) Fejn l-għodda tal-ippleġġjar intern tiġi applikata bil-għan li jiġi restawrat il-kapital tal-istituzzjoni li qed tfalli sabiex tkun tista’ tkompli topera bħala negozju avvjat, ir-riżoluzzjoni permezz tal-ippleġġjar intern għandha dejjem tiġi akkompanjata mis-sostituzzjoni tal-maniġment u ristrutturar sussegwenti tal-istituzzjoni u l-attivitajiet tagħha b’mod li jiġu indirizzati r-raġunijiet tal-falliment tagħha. Dak ir-ristrutturar għandu jinkiseb permezz tal-implimentazzjoni ta’ pjan ta’ riorganizzazzjoni tan-negozju. (42) Mhuwiex xieraq li tiġi applikata l-għodda tar-rikapitalizzazzjoni interna fuq pretensjonijiet safejn dawn ikunu ggarantiti, ikkollateralizzati jew iggarantiti mod ieħor. Madankollu, sabiex jiġi żgurat li l-għodda tar-rikapitalizzazzjoni interna tkun effettiva u tikseb l-objettivi tagħha, għandu jkun possibbli li tiġi applikata għal firxa kemm jista’ jkun wiesgħa ta’ obbligazzjonijiet mhux garantiti ta’ istituzzjoni f'diffikultà. Madankollu, huwa xieraq li jiġu esklużi ċerti tipi ta’ obbligazzjonijiet mhux garantiti mill-ambitu tal-applikazzjoni tal-għodda tal-ippleġġjar intern. Għar-raġunijiet ta' politika pubblika u ta' riżoluzzjoni effettiva, l-għodda tar-rikapitalizzazzjoni interna ma għandhiex tapplika għal dawk id-depożiti li huma protetti skont id-Direttiva 94/19/KE tal-Parlament Ewropew u tal-Kunsill[15], għall-obbligazzjonijiet lejn l-impjegati tal-istituzzjoni li qed tfalli jew għal pretensjonijiet kummerċjali relatati ma’ oġġetti u servizzi meħtieġa għall-funzjonament ta’ kuljum tal-istituzzjoni. (43) Id-depożituri li jkollhom depożiti garantiti minn skema ta' garanzija tad-depożiti ma għandhomx ikunu soġġetti għal eżerċizzju tal-għodda tar-rikapitalizzazzjoni interna. L-iskema tal-garanziji tad-depożiti, madankollu, tikkontribwixxi għall-finanzjament tal-proċess tar-riżoluzzjoni sal-punt li kienet tagħmel li kieku kellha tikkumpensa lid-depożituri. L-eżerċizzju tas-setgħat tal-ippleġġjar intern se jiżgura li d-depożituri jkomplu jkollhom aċċess għad-depożiti tagħhom, li hija r-raġuni ewlenija għaliex ġew stabbiliti l-iskemi ta' garanzija tad-depożiti. In-nuqqas ta' previżjoni tal-involviment ta' dawk l-iskemi f'każijiet bħal dawn jikkostitwixxi vantaġġ inġust fil-konfront tal-kredituri l-oħra li jkunu soġġetti għall-eżerċizzju tas-setgħat mill-awtorità tar-riżoluzzjoni. (44) Sabiex tiġi implimentata l-kondiviżjoni tal-piż mill-azzjonisti u l-kredituri żgħar, kif meħtieġ skont ir-regoli dwar l-għajnuna mill-Istat, il-Mekkaniżmu Uniku ta' Riżoluzzjoni jkun kapaċi japplika, permezz ta’ analoġija, mad-dħul fis-seħħ ta’ dan ir-Regolament, l-għodda tar-rikapitalizzazzjoni interna. (45) Sabiex jiġi evitat li l-istituzzjonijiet jistrutturaw l-obbligazzjonijiet tagħhom b’mod li jfixkel l-effettività tal-għodda tar-rikapitalizzazzjoni interna, il-Bord għandu jkun jista’ jistabbilixxi li l-istituzzjonijiet ikollhom ammont aggregat ta’ fondi proprji, dejn subordinat u obbligazzjonijiet ta’ preferenza soġġett għall-għodda tar-rikapitalizzazzjoni interna espressa bħala perċentwali tal-obbligazzjonijiet totali tal-istituzzjoni, li ma jikkwalifikawx bħala fondi proprji għall-finijiet tar-Regolament (UE) Nru 575/2013 tal-Parlament Ewropew u tal-Kunsill[16] u tad-Direttiva 2013/36/UE tas-26 ta' Ġunju 2013 tal-Parlament Ewropew u tal-Kunsill[17], li l-istituzzjonijiet għandu jkollhom f’kull ħin. (46) Għandu jintgħażel l-aħjar metodu ta’ riżoluzzjoni skont iċ-ċirkustanzi tal-każ u għal dan l-iskop, l-għodod kollha tar-riżoluzzjoni previsti mid-Direttiva [ ] għandhom ikunu disponibbli. (47) Id-Direttiva [ ] tat is-setgħa lill-awtoritajiet nazzjonali ta' riżoluzzjoni li jniżżlu l-valur jew jikkonvertu l-istrumenti kapitali, minħabba li l-kundizzjonijiet għat-tniżżil fil-valur u l-konverżjoni tal-istrumenti kapitali jistgħu jikkonċidu mal-kundizzjonijiet għar-riżoluzzjoni u f’każ bħal dan, għandha ssir valutazzjoni ta’ jekk it-tniżżil fil-valur u l-konverżjoni biss tal-istrumenti kapitali humiex biżżejjed sabiex terġa’ tinkiseb is-sodezza finanzjarja tal-entità kkonċernata jew jekk huwiex ukoll meħtieġ li tittieħed azzjoni ta’ riżoluzzjoni. Bħala regola, din se tintuża fil-kuntest ta’ riżoluzzjoni. Il-Kummissjoni għandha ssostitwixxi l-awtoritajiet nazzjonali ta' riżoluzzjoni wkoll f’din il-funzjoni u għandha għalhekk tingħata s-setgħa li tivvaluta jekk il-kundizzjonijiet għat-tniżżil fil-valur u l-konverżjoni tal-istrumenti kapitali humiex issodisfati u li tiddeċiedi jekk għandhiex tqiegħed entità taħt riżoluzzjoni, jekk ir-rekwiżiti għar-riżoluzzjoni huma ssodisfati wkoll. (48) L-effiċjenza u l-uniformità tal-azzjoni ta’ riżoluzzjoni għandhom jiġu żgurati fl-Istati Membri parteċipanti kollha. Għal dan l-għan, il-Bord għandu jingħata setgħat f’każijiet eċċezzjonali u fejn awtorità nazzjonali ta' riżoluzzjoni ma tkunx applikat jew applikat biżżejjed id-Deċiżjoni tal-Bord li jiġu trasferiti lil persuna oħra drittijiet speċifikati, assi jew obbligazzjonijiet ta’ istituzzjoni taħt riżoluzzjoni jew li tiġi meħtieġa l-konverżjoni ta’ strumenti ta’ dejn li jkun fihom terminu kuntrattwali għall-konverżjoni f’ċerti ċirkustanzi. Kwalunkwe azzjoni mill-awtoritajiet nazzjonali ta’ risoluzzjoni li se żżomm jew taffettwa l-eżerċizzju tas-setgħat jew il-funzjonijiet tal-Bord se tiġi eskluża. (49) Sabiex tiżdied l-effettività tal-Mekkaniżmu Uniku ta' Riżoluzzjoni, il-Bord għandu jtikkoopera mill-qrib mal-Awtorità Bankarja Ewropea f’kull ċirkustanza. Fejn xieraq, il-Bord għandu jikkoopera wkoll mal-Awtorità Ewropea tat-Titoli u s-Swieq, l-Awtorità Ewropea tal-Assigurazzjoni u l-Pensjonijiet tax-Xogħol u l-Bord Ewropew dwar ir-Riskju Sistemiku, u l-awtoritajiet l-oħra li jiffurmaw parti mis-Sistema Ewropea ta’ Superviżjoni Finanzjarja. Barra minn hekk, il-Bord għandu jikkoopera mill-qrib mal-BĊE u l-awtoritajiet l-oħra bis-setgħa li jagħmlu superviżjoni tal-istituzzjonijiet tal-kreditu fl-MSU, b’mod partikolari għall-gruppi soġġetti għas-superviżjoni konsolidata mill-BĊE. Biex jimmaniġġa b’mod effettiv il-proċess ta’ riżoluzzjoni tal-banek f'diffikultà, il-Bord għandu jikkoopera mal-awtoritajiet nazzjonali ta' riżoluzzjoni fl-istadji kollha tal-proċess tar-riżoluzzjoni. Għalhekk, il-kooperazzjoni ma’ dawn tal-aħħar hija meħtieġa mhux biss għall-implimentazzjoni tad-deċiżjonijiet tar-riżoluzzjoni meħuda mill-Bord, iżda wkoll qabel l-adozzjoni ta’ kwalunkwe deċiżjoni ta' riżoluzzjoni, fl-istadju tal-ippjanar ta’ riżoluzzjoni jew matul il-fażi ta’ intervent bikri. (50) Billi l-Bord jissostitwixxi l-awtoritajiet nazzjonali ta' riżoluzzjoni tal-Istati Membri parteċipanti fid-deċiżjonijiet tagħhom ta' riżoluzzjoni, il-Bord għandu wkoll jieħu post dawk l-awtoritajiet għall-iskopijiet tal-kooperazzjoni mal-Istati Membri mhux parteċipanti fir-rigward tal-funzjonijiet tar-riżoluzzjoni. B’mod partikolari, il-Bord għandu jirrappreżenta lill-awtoritajiet kollha mill-Membri parteċipanti fil-kulleġġi tar-riżoluzzjoni inklużi l-awtoritajiet mill-Istati Membri mhux parteċipanti. (51) Peress li ħafna istituzzjonijiet joperaw mhux biss fl-Unjoni, iżda wkoll internazzjonalment, jeħtieġ li mekkaniżmu ta’ riżoluzzjoni effettiv jistabbilixxi prinċipji ta’ kooperazzjoni mal-awtoritajiet tal-pajjiż terz rilevanti. Għandu jiġi provdut appoġġ lill-awtoritajiet tal-pajjiżi terzi skont il-qafas legali previst mill-Artikolu 88 tad-Direttiva [ ]. Għal dan l-għan, peress li l-Bord għandu jkun l-awtorità unika bis-setgħa li jirriżolvi l-banek f'diffikultà fl-Istati Membri parteċipanti, il-Bord għandu jkollu esklużivament s-setgħa li jikkonkludi ftehimiet ta’ kooperazzjoni mhux vinkolanti ma’ dawk l-awtoritajiet tal-pajjiżi terzi, f’isem l-awtoritajiet nazzjonali tal-Istati Membri parteċipanti. (52) Sabiex iwettaq il-kompiti tiegħu b’mod effettiv, il-Bord għandu jkollu s-setgħat investigattivi xierqa. Għandu jkun jista’ jitlob l-informazzjoni kollha meħtieġa direttament jew permezz tal-awtoritajiet nazzjonali ta' riżoluzzjoni, u jkun jista’ jwettaq investigazzjonijiet u spezzjonijiet fuq il-post, fejn xieraq b’kooperazzjoni mal-awtoritajiet nazzjonali kompetenti. Fil-kuntest tar-riżoluzzjoni, l-ispezzjonijiet fuq il-post ikunu disponibbli għall-Bord biex jimmonitorja b’mod effettiv l-implimentazzjoni mill-awtoritajiet nazzjonali u biex jiġi żgurat li l-Kummissjoni u l-Bord jieħdu d-deċiżjonijiet tagħhom fuq il-bażi ta’ informazzjoni preċiża għal kollox. (53) Sabiex jiġi żgurat li l-Bord ikollu aċċess għall-informazzjoni rilevanti kollha, l-impjegati ma għandhomx ikunu jistgħu jinvokaw ir-regoli tas-sigriet professjonali biex jimpedixxu d-divulgazzjoni ta' informazzjoni lill-Bord. (54) Sabiex jiġi żgurat li d-deċiżjonijiet adottati fil-qafas tal-Mekkaniżmu Uniku ta' Riżoluzzjoni jiġu rispettati, f'każ ta' ksur għandhom jiġu imposti sanzjonijiet proporzjonati u dissważivi. Il-Bord għandu jkun intitolat li jagħti struzzjonijiet lill-awtoritajiet nazzjonali ta' riżoluzzjoni biex jimponu multi jew pagamenti perjodiċi ta' penali fuq l-impriżi talli jonqsu li jikkomformaw mal-obbligi tad-deċiżjonijiet tiegħu. Sabiex jiżgura prattiki tal-infurzar konsistenti, effiċjenti u effettivi l-Bord għandu jkun intitolat li joħroġ linji gwida indirizzati lill-awtoritajiet nazzjonali ta' riżoluzzjoni dwar l-applikazzjoni ta’ multi u ta’ ħlasijiet ta' penali. (55) Meta awtorità nazzjonali ta' riżoluzzjoni tikser ir-regoli tal-Mekkaniżmu Uniku ta' Riżoluzzjoni billi ma tużax is-setgħat mogħtija lilha skont il-liġi nazzjonali biex timplimenta struzzjoni mill-Bord, l-Istat Membru kkonċernat jista’ jkun responsabbli biex jagħmel tajjeb għal kwalunkwe ħsara kkawżata lil individwi, inkluż fejn applikabbli lill-entità jew il-grupp f'riżoluzzjoni, jew kull kreditur ta’ kwalunkwe parti ta’ dik l-entità jew grupp fi kwalunkwe Stat Membru, skont dik il-ġurisprudenza. (56) Għandhom jiġu stabbiliti regoli xierqa li jirregolaw il-baġit tal-Bord, it-tħejjija tal-baġit, l-adozzjoni ta' regoli interni li jispeċifikaw il-proċedura għall-istabbiliment u l-implimentazzjoni tal-baġit tiegħu, u l-awditjar intern u estern tal-kontijiet. (57) Hemm ċirkustanzi fejn l-effikaċja tal-għodod tar-riżoluzzjoni applikati tkun tiddependi fuq id-disponibbiltà ta' finanzjament fil-qosor għall-istituzzjoni jew istituzzjoni tranżitorja, il-forniment ta' garanziji lil xerrejja potenzjali, jew il-forniment ta' kapital lill-istituzzjoni tranżitorja. Għalhekk huwa importanti li jiġi stabbilit fond biex jiġi evitat li jintużaw il-fondi pubbliċi għal dawn l-għanijiet. (58) Huwa meħtieġ li jiġi żgurat li l-Fond ikun disponibbli bis-sħiħ għall-iskop ta' riżoluzzjoni tal-istituzzjonijiet li qed ifallu. Għalhekk, il-Fond ma għandu jintuża għall-ebda skop ieħor għajr l-implimentazzjoni effiċjenti tal-għodod u s-setgħat ta' riżoluzzjoni. Barra minn hekk, għandu jintuża biss skont l-objettivi u l-prinċipji tar-riżoluzzjoni applikabbli. Għalhekk, il-Bord għandu jiżgura li kwalunke telf, kostijiet jew spejjeż oħra imġarrba b'rabta mal-użu tal-għodod ta' riżoluzzjoni l-ewwel jinġarru mill-azzjonisti u l-kredituri tal-istituzzjoni taħt riżoluzzjoni. It-telf, il-kostijiet jew spejjeż oħra mġarrba bl-użu tal-għodod ta' riżoluzzjoni jinġarru mill-Fond fil-każ biss li r-riżorsi tal-azzjonisti u l-kredituri jispiċċaw. (59) Bħala regola, il-kontribuzzjonijiet għandhom jinġabru mill-industrija qabel kwalunkwe operazzjoni ta’ riżoluzzjoni u indipendentement minnhom. Meta l-finanzjament minn qabel ma jkunx biżżejjed biex ikopri t-telf jew il-kostijiet imġarrba bl-użu tal-Fond, għandhom jinġabru kontribuzzjonijiet oħra biex ikopru l-kostijiet jew it-telf addizzjonali. Barra minn hekk, il-Fond għandu jkun jista' jikkuntratta teħid ta' self jew forom oħra ta' għajnuna minn istituzzjonijiet finanzjarji jew partijiet terzi meta l-fondi disponibbli tiegħu ma jkunux biżżejjed biex ikopru t-telf, il-kostijiet u l-ispejjeż l-oħra mġarrba bl-użu tal-Fond u ma jkunux immedjatament aċċessibbli kontribuzzjonijiet straordinarji ex post. (60) Sabiex tintlaħaq massa kritika u jiġu evitati effetti proċikliċi li jinħolqu kieku l-Fond kellu jiddependi biss fuq kontribuzzjonijiet ex post fi kriżi sistemika, huwa indispensabbli li l-mezzi finanzjarji disponibbli ex ante tal-Fond jammontaw sa ċertu livell prestabbilit. (61) Qafas ta' żmien xieraq għandu jiġi stipulat biex jintlaħaq il-livell ta' finanzjament prestabbilit għall-Fond. Madankollu, għandu jkun possibbli għall-Bord li jaġġusta l-perjodu tal-kontribuzzjoni biex iqis l-iżborżamenti sinifikanti li jkunu